Mesyuarat kabinet diawalkan esok, bincang isu kos sara hidup – PM

KUALA LUMPUR, 22 Mei – Mesyuarat Kabinet akan diawalkan ke esok (23 Mei) bagi membincangkan isu peningkatan kos sara hidup dan penawaran bahan makanan, kata Perdana Menteri Datuk Seri Ismail Sabri Yaakob.

Beliau berkata Kementerian Perdagangan Dalam Negeri dan Hal Ehwal Pengguna (KPDNHEP) serta Kementerian Pertanian dan Industri Makanan (MAFI), masing-masing akan membentangkan laporan berkaitan isu itu, termasuk perancangan jangka pendek dan panjang mengatasinya.

“Jadi esok, Isnin, saya panggil mesyuarat kabinet untuk melihat khusus dari segi bagaimana kita hendak mengimbangi kenaikan harga barang yang mendadak ini dan saya minta KPDNHEP untuk membentangkannya.

“Begitu juga dengan makanan, ‘supply’ makanan termasuk ayam, MAFI perlu membentangkannya,” katanya dalam sidang media selepas merasmikan Simposium Pengantarabangsaan Bahasa Melayu di Wisma Dewan Bahasa dan Pustaka (DBP) di sini hari ini.

Ismail Sabri berkata kos sara hidup yang dijangka akan meningkat adalah fenomena global, antaranya berikutan konflik Rusia-Ukraine serta pandemik COVID-19 sebelum ini yang turut menjejaskan pengeluaran bahan dan hasil makanan.

Sementara itu perdana menteri berkata selain permit import (AP) untuk bahan makanan, kerajaan juga sedang mengkaji pemansuhan AP lain bagi mengurangkan tekanan kekurangan barangan lain.

“Kita harap apabila AP dihapuskan, sekurang-kurangnya ia boleh mengurangkan tekanan kita dari segi kekurangan suppy barangan, dan mungkin banyak pihak yang terlibat boleh mengurangkan harga tetapi perlu kita tunggu kesannya,” katanya.


Majlis Apresiasi SK Ujong Pasir iktiraf kejayaan murid

TELOK MAS 19 Februari – Sekolah Kebangsaan (SK) Ujong Pasir mengambil inisiatif menganjurkan Majlis Apresiasi Sesi 2022/2023 menerusi kerjasama bersama syarikat Telekom Malaysia Berhad (TM) Negeri Melaka, Khamis lalu.

Majlis yang bertujuan untuk mengiktiraf kejayaan murid dalam akademik, kokurikulum serta sahsiah turut melibatkan kehadiran Persatuan Ibu Bapa dan Guru (PIBG); Pejabat Pendidikan Daerah (PPD) Melaka Tengah; Polis Perhubungan Sekolah (PPS); alumni dan ibu bapa.

Pengurus Besar TM negeri, Datuk Rozlan Mohamed dalam ucapannya berkata, pengetahuan dan penceritaan tentang sejarah bidang komunikasi manusia terawal bermula ketika Rasullullah S.A.W menyampaikan wahyu Allah kepada umatnya serta ciptaan telefon pertama oleh Alexander Graham Bell.

“Melaka adalah antara negeri terawal merintis bidang komunikasi di Malaysia dengan penyediaan kemudahan peti pos pertama di negara kita yang disediakan di Banda Hilir.

“Manakala Bukit St Paul menjadi lokasi pertama didirikan menara telekomunikasi di Malaysia dan inu membuktikan bahawa bidang komunikasi di Malaysia telah bermula lebih awal di Melaka berbanding negeri-negeri lain,” katanya sebelum merasmikan majlis berkenaan.

Hadir sama, Guru Besar SK Ujong Pasir, Siti Selyna Md Nasir, Penolong PPD, Muhammad Izzat Muhamad Zulkifli dan Yang Dipertua PIBG sekolah berkenaan, Muhammad Muzammil Moktar.

Pada majlis berkenaan, turut diadakan majlis memeterai jalinan untuk bekerjasama dalam membantu memperkasakan Program Pendigitalan dan Pembudayaan ICT di SK Ujong Pasir pada masa hadapan.


Konvoi Basikal Klasik Bukit Rambai imbau nostalgia lama

BUKIT RAMBAI 25 Jun – Program Kayuhan Sulong Basikal Klasik Bukit Rambai sejauh 18 kilometer ke pusat bandar berjaya menghimpunkan lebih 200 basikal klasik yang digunakan ketika era penjajahan Tanah Melayu satu ketika dulu.

Antara basikal tua yang digunakan oleh peserta program seperti basikal posmen, Philips, Triumph dan Robin Hood selain pelbagai aneka pakaian seragam zaman dahulu.

Biarpun basikal klasik, lebih 10 peratus peserta program terdiri daripada belia berusia 10 hingga 25 tahun malah ada di kalangan mereka mengenakan pakaian yang popular pada zaman nenek moyang mereka.

Pengerusi program, Roslan Mohd. Salleh berkata, pihaknya tidak menyangka mendapat sambutan luar biasa daripada peserta memandangkan hanya meletakkan sasaran sekitar 150 peserta sahaja.

Menurutnya, peserta paling muda menyertai program itu berusia 12 tahun dan paling tua berusia 70 tahun malah mendapat penyertaan dari luar Melaka iaitu Perlis dan Kelantan.

“Tujuan kita anjurkan program ini adalah untuk memperkenalkan Melaka sebagai destinasi pelancongan dengan banyak kesan sejarah sejak zaman Portugis, Belanda dan Inggeris dalam kalangan pemilik basikal klasik terutama generasi muda,” katanya kepada Melaka Hari Ini.

Menurut Roslan, program anjuran bersama Kelab Asamboi Bikers dan Kelab Basikal  Klasik Bukit Rambai itu bermula dari Rambai Utama, Klebang hingga ke Pulau Gadong dan di setiap tempat peserta akan singgah untuk melawat pelbagai kesan sejarah dan produk pelancongan.

Katanya, para peserta telah mula berkumpul seawal pukul 7 pagi dengan berkumpul di pintu gerbang Taman Rambai Utama sebelum bergerak ke Balai Polis Batang Tiga untuk taklimat serta lawatan muzium polis di situ.

Seterusnya, kata beliau, peserta kayuhan bergerak ke Pantai Klebang dan mengunjungi Muzium Kapal Selam, seterusnya melalui kawasan sawah Stulang Daeng sebelum berakhir di Dewan Taman Rambai Utama.

Kata Roslan, pihaknya merancang menganjurkan program yang sama pada masa depan berdasarkan sambutan luar biasa dari peserta kali ini termasuk penyertaan dari kaum Cina dan India.

Sementara itu, Penasihat dan Penaung program, Hilmy Daud berkata, program itu selain merupakan aktiviti sihat, ia juga mengeratkan ukhwah antara peminat basikal klasik.

“Ia juga mempunyai nilai tersendiri kerana kita bukan hanya bersosial tetapi ia menerapkan elemen murni antara generasi baharu dan lama, bertukar cerita dan kisah yang menjadi sejarah dalam keluarga masing-masing,” katanya.


Kes Pulau Batu Puteh: Sultan Johor terima laporan pasukan petugas khas

JOHOR BAHRU, 15 Mei – Sultan Johor Sultan Ibrahim Almarhum Sultan Iskandar hari ini berkenan menerima laporan Pasukan Petugas Khas yang ditubuhkan oleh Kerajaan Persekutuan bagi menyemak isu dan tindakan perundangan berhubung kes Pulau Batu Puteh, Batuan Tengah dan Tubir Selatan.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar bersama dengan Pengerusi Pasukan Petugas Khas berkenaan Tan Sri Mohamed Apandi Ali mempersembah laporan itu serta taklimat kepada Sultan Ibrahim di Istana Polo, Johor Bahru.

Pada 29 Okt lepas, Kabinet telah bersetuju membentuk Pasukan Petugas Khas itu ekoran keputusan Kerajaan Persekutuan ketika pentadbiran Tun Dr Mahathir Mohamad pada 2018 untuk tidak meneruskan permohonan semakan semula kes Pulau Batu Puteh di Mahkamah Keadilan Antarabangsa (ICJ).

Sultan Ibrahim dilaporkan bertitah bahawa keputusan itu seolah-olah mengaku kalah sebelum memasuki gelanggang di ICJ walaupun ada penemuan bukti baharu yang memihak kepada Malaysia.

“Kenapa keputusan untuk tidak meneruskan permohonan itu diambil? Mengapa soal kedaulatan Johor seolah-olah tidak penting kepada kerajaan pada waktu itu?” soal baginda dalam satu kenyataan pada tahun lepas.

Pada pertemuan hari ini, Sultan Ibrahim sekali lagi menegaskan kepada Pasukan Petugas Khas bahawa sebab-sebab keputusan kerajaan Dr Mahathir untuk tidak meneruskan semakan semula kes itu di ICJ perlu dijadikan pengetahuan umum.

“Ini adalah soal kedaulatan negeri Johor. Rakyat Johor berhak untuk mengetahui mengapa Kerajaan PH Pakatan Harapan) mengambil keputusan sedemikian,” titah baginda. – BERNAMA


Yayasan Sultan Ibrahim Johor sumbang peralatan perubatan RM28 juta

JOHOR BAHRU, 5 Mac – Yayasan Sultan Ibrahim Johor (YSIJ) dengan kerjasama Yayasan Temasek dari Singapura menyumbang pelbagai peralatan perubatan bernilai lebih RM28 juta dalam usaha berterusan mencegah penularan wabak COVID-19.

Sultan Johor Sultan Ibrahim Almarhum Sultan Iskandar berkenan menyampaikan sumbangan tersebut kepada Menteri Kesihatan Khairy Jamaluddin di Istana Pasir Pelangi di sini hari ini.

Sultan Ibrahim dalam catatan di Facebook baginda bertitah Kementerian Kesihatan (KKM) menerima 400 unit ventilator ‘non-invasive’ (BIPAP) bernilai lebih RM8 juta, manakala Jabatan Kesihatan Johor menerima pelbagai peralatan perubatan bernilai lebih RM10 juta.


Suntikan dos ketiga vaksin dijangka awal Oktober – Khairy

ALOR SETAR 19 Sept. – Kerajaan dijangka melaksanakan suntikan vaksinasi dos ketiga atau dos penggalak awal Oktober ini kepada golongan rentan sebagai kumpulan pertama.

“Kita telah kenal pasti golongan rentan, ataupun golongan berisiko tinggi yang mana akan mendapat keutamaan antaranya adalah warga emas yang mempunyai komorbiditi ataupun masalah kesihatan yang kronik, petugas barisan hadapan yang mempunyai penyakit atau berisiko tinggi.

“Ini kita utamakan dahulu…selepas ini kita akan buka kepada golongan yang lain, yang ini mungkin kita dapat laksanakan pada awal Oktober untuk kumpulan pertama,” katanya.

Beliau berkata demikian pada sidang media sempena lawatan kerja beliau dan mesyuarat Pasukan Petugas Khas Imunisasi COVID-19 (CITF) di Wisma Darul Aman, Kedah hari ini.

“Ini bukan bermaksud dua dos tidak berfungsi, banyak negara telah mulakan dos penggalak termasuklah di Amerika Syarikat, United Kingdom dan Singapura.

“Kita belum buat keputusan sama ada dos ketiga ini dos penggalak ini diperlukan untuk semua, ini masih lagi dalam perbincangan kumpulan pakar.

“Di Amerika Syarikat baharu laksanakan untuk golongan 65 tahun ke atas, jadi setiap negara ada polisi yang berbeza seperti saya sebutkan kumpulan rentan tadi,” katanya.


Lebih 20 juta vaksin telah diberi menerusi PICK

KUALA LUMPUR 31 Julai – Sebanyak 20,014,549 dos vaksin COVID-19 telah diberikan menerusi Program Imunisasi COVID-19 Kebangsaan (PICK) yang dimulakan sejak 24 Feb sehingga semalam, kata Menteri Kesihatan Datuk Seri Dr Adham Baba.

Dr Adham menerusi perkongsian infografik di Twitternya berkata daripada jumlah itu, sebanyak 13,500,479 merupakan suntikan vaksin dos pertama, manakala 6,514,070 lagi adalah dos kedua.

“Mengikut peratusan, 41.3 peratus daripada populasi negara telah mendapat dos pertama, sementara 19.9 peratus sudah melengkapkan suntikan vaksin COVID-19 mereka,” katanya menerusi hantaran itu.

Bagi vaksinasi harian pula, Dr Adham berkata sebanyak 512,097 dos diberikan semalam yang mana 315,737 adalah pemberian dos pertama, manakala 196,360 lagi dos kedua.


Rasa janggal kalau tak pakai pelitup muka

BANDA HILIR 11 Mei – Biarpun kerajaan tidak lagi mewajibkan pemakaian pelitup muka di luar bangunan dan kawasan terbuka berkuatkuasa 1 Mei lalu, namun majoriti pelawat serta pengunjung di negeri ini yang ditemui masih memilih untuk meneruskan amalan itu.

Pelancong dari Pahang Murni Shahrizat Mustafa, 38, berkata dia lebih selesa memakai pelitup muka dan berasa janggal jika tidak berbuat demikian meskipun berada di kawasan terbuka.

“Wabak COVID-19 masih ada, jadi saya kena jaga keselamatan diri dan keluarga. Lebih merisaukan kita tak boleh kenal pasti pesakit COVID-19 secara fizikal.

“Anak saya ada tiga orang, yang bongsu usia tujuh tahun dan sulung 13 tahun, jika keluar rumah kami akan pakai pelitup muka, agaknya sudah terbiasa ikut SOP selama dua tahun,” katanya.

Seorang lagi pengunjung Rozalia Rosli,30, turut menyarankan orang ramai agar terus berwaspada dengan mengamalkan penjarakan khusus ketika berada dalam premis perniagaan atau ruang semmpit.

“Memang sekarang tidak perlu buat imbasan MySejahtera untuk masuk ke pusat beli-belah, tapi atas rasa tanggungjawab dan keselamatan diri saya selesa untuk amalkan SOP.

“Jangan disebabkan kita lalai dan terus lupakan SOP COVID-19 tercetus semula, tidak mustahil diri sendiri atau ahli keluarga akan dijangkiti wabak itu,” katanya.


Peniaga lega terima kunjungan pelancong

BANDA HILIR 14 Jun – Peniaga kecil khususnya mereka yang berniaga di tempat tumpuan pelancong di sini, yakin usaha diambil kerajaan negeri dalam menarik kembali pelancong ke negeri ini akan membantu mereka mendapatkan kembali punca pendapatan yang terjejas ekoran Covid-19.

Menurut peniaga, Nor Atika Kamis, 29, yang kembali berniaga pada Jumaat lalu, trend kedatangan pelancong dilihat agak merosot berbanding sebelum ini.

“Walaupun tidak seramai dahulu namun Alhamdulillah, masih ada pelancong yang datang melawat sekitar tempat bersejarah di sini dan singgah ke gerai untuk membeli baju.

“Kalau dulu hujung minggu pagi pelancong baik dari dalam dan luar Melaka sudah penuh memenuhi tempat tumpuan tetapi kini tidak… hanya dalam kumpulan kecil,” katanya.

Bagaimanapun beliau yang sudah empat tahun berniaga di hadapan Memorial Pengisytiharan Kemerdekaan percaya keadaan ketika ini tidak akan lama dan pelancong akan kembali ke Melaka seperti dahulu dengan pelbagai pendekatan diambil kerajaan negeri.

Sementara itu, peniaga Ahmad Izzuddin Md Lazi, 20, berkata, beliau tidak bercadang untuk menambah stok barangan baharu dikedainya buat ketika ini memandangkan kehadiran pelancong masih lagi rendah.

Menurutnya, usaha yang sedang diambil kerajaan negeri dalam menarik kembali pelancong ke negeri ini akan merancakkan semula aktiviti sektor pelancongan seperti sebelum ini.


PDRM laksana kadar khas bayaran saman RM50 setiap satu

GUA MUSANG, 21 April – Polis Diraja Malaysia (PDRM) melaksanakan kadar khas bayaran saman berjumlah RM50 setiap satu bagi semua saman trafik termasuk kesalahan pada 2022 dan sebelumnya bermula hari ini hingga 21 Mei depan.

Pengarah Jabatan Siasatan dan Penguatkuasaan Trafik (JSPT) Bukit Aman Datuk Seri Mat Kasim Karim berkata kadar khas itu julung kali dilaksanakan oleh pihak PDRM bagi memberi peluang ke atas saman yang tidak boleh dikompaun untuk diselesaikan.

Beliau berkata potongan hampir 85 hingga 86 peratus tersebut untuk menzahirkan hasrat kerajaan menyumbang dari segi memberi kemudahan kepada rakyat dengan mengurangkan bebanan dihadapi masyarakat.

“Kita buka kerana keluhan masyarakat yang jika (saman) disekat tidak boleh dibuat pembaharuan lesen, pembaharuan cukai jalan jadi kita buka supaya masyarakat semua boleh merasai dan dapat kemudahannya,” katanya kepada pemberita ketika mengadakan lawatan di laluan alternatif Gua Musang di sini semalam.

“Cuma kita sekat hanya kes-kes melibatkan pihak ketiga, contohnya kes dalam perbicaraan yang itu kami tak boleh kerana masih tergantung dengan perbicaraan dan sebagainya,” katanya.

Pada masa sama, beliau menyeru masyarakat supaya mengambil peluang yang ditawarkan kerajaan malah tempoh pembayaran juga diberi sehingga selepas perayaan Aidilfitri.

“Saya mahu tekankan saman yang tidak boleh dikompaun itu perlu diambil kesempatan ini (kerana) sebelum ini tidak pernah (dilaksanakan) dalam sejarah PDRM kerana kami terikat pada peraturan tetapi kerajaan tengok apa yang boleh dibantu, maka kita bantulah sebaik mungkin.


KEMAS lahir hampir 500 graduan TVET tahun ini

Menteri Pembangunan Luar Bandar Datuk Seri Mahdzir Khalid berkata kesemua graduan itu adalah pelatih program TVET dilaksanakan KEMAS yang diiktiraf Jabatan Pembanguan Kemahiran di bawah Kementerian Sumber Manusia.

“KEMAS telah memperuntukkan sejumlah RM2 juta tahun ini untuk melaksanakan program sijil dan diploma TVET di KEMAS dan ia memang mendapat sambutan yang tinggi daripada lepasan sekolah,” katanya pada sidang media selepas Majlis Konvokesyen Kemahiran Malaysia Ke-13 KEMAS di sini hari ini.

Turut hadir Ketua Pengarah KEMAS Ahmad Kamal Idris Mohd Nawawi dan Setiausaha Bahagian Dasar dan Perancangan Strategik Kementerian Pembangunan Luar Bandar Abdul Kahar Abdullah.

Menurut Mahdzir, TVET KEMAS memberi fokus dalam bidang jahitan dan kulinari dengan kos pengajian ditanggung sepenuhnya oleh kerajaan dan para pelajarnya pula terdiri daripada belia dan beliawanis kumpulan B40.

“Kita membuka peluang untuk direbut oleh mereka yang berminat kerana kemahiran itu amat berguna kepada mereka sekali gus membuka peluang kepada graduan untuk mendapatkan pekerjaan atau membuka perniagaan sendiri berkaitan kemahiran diperoleh itu,” katanya.


4,000 pembeli rumah LPPSA dapat moratorium enam bulan – Reezal

GADEK 26 Jan – Seramai 4,000 pembeli rumah di bawah Lembaga Pembiayaan Perumahan Sektor Awam (LPPSA) seluruh negara menarik lafas lega apabila diberikan penangguhan sementara pembayaran balik pinjaman selama enam bulan.

Menteri Perumahan dan Kerajaan Tempatan, Datuk Seri Reezal Merican Naina Merican berkata, kementeriannya mengambil pendekatan itu bagi meringankan beban pembeli yang perlu membayar balik pinjaman meskipun kediaman mereka belum boleh diduduki.

“Ada dalam kalangan mereka ini membeli rumah di bawah Perumahan Penjawan Awam Malaysia (PPAM), ada juga di bawah Perumahan Rakyat 1Malaysia (PR1MA) jadi saya rangkumkan semua saya hantar surat kepada MOF untuk diberikan moratorium.

“Perkara itu kita sudah diselesaikan namun saya tidak boleh memberikan satu tarikh bila (perumahan dapat disiapkan) kerana setiap projek mempunyai tarikh berbeza-beza,” katanya pada Majlis Penyerahan Kunci Residensi PR1MA Pulau Sebang Di Dewan Serbaguna, Residensi PR1MA Pulau Sebang, di sini, hari ini.

Hadir sama, EXCO Perumahan, Kerajaan Tempatan dan Alam Sekitar negeri, Datuk Zaidi Attan, EXCO Belia, Sukan dan Badan Bukan Kerajaan (NGO), VP Shanmugam dan Pengerusi PR1MA, Datuk Dr Fathul Bari Mat Jahaya.

Mengulas lanjut beliau berkata, pembiayaan LPPSA tidak seperti pimjaman menerusi mana-mana institusi kewangan yang memberikan tempoh tertentu untuk penangguhan pembayaran balik.

“Berbeza dengan LPPSA siap atau tidak projek perumahan itu, ansuran bulanan tetap dipotong selepas 24 bulan bagi perumahan ‘landed’ manakala perumahan strata dalam tempoh 36 bulan hingga ke 60 bulan.

“Jadi, supaya mereka tidak terkesan kita hantar nama-nama spesifik pemohon di bawah LPPSA untuk diberikan peringkat permulaan (pembayaran balik) enam bulan bagi meringankan beban mereka,” katanya.


JDT terus unggul di persada Liga Super

KUALA LUMPUR 14 Mac. – Juara Liga Super tujuh kali berturut-turut, Johor Darul Ta’zim (JDT) terus unggul di persada liga selepas mencatatkan kemenangan bergaya 4-0 ke atas UiTM FC di Stadium UiTM, Shah Alam, malam tadi.

Kecederaan kaki kiri dialami oleh Muhammad Safawi Rasid pada minit kelapan, langsung tidak merencatkan semangat JDT selepas pemain muda yang menggantikannya, Arif Aiman Mohd Hanapi hanya memerlukan masa seminit untuk membuka jaringan melalui gerakan menarik di sebelah kanan sebelum melepaskan rembatan leret pada minit ke-10.

Lima minit kemudian, Gonzalo Gabriel Cabrera meletakkan skuad Harimau Selatan selesa di depan menerusi sepakan lencong cantik dari luar kotak penalti selepas cubaan kali pertamanya berjaya ditampan pertahanan tuan rumah.

Skuad bimbingan Benjamin Mora terus menambah derita UiTM FC selepas penyerang import dari Brazil, Bergson da Silva menambah jaringan hasil dari rembatan kaki kiri dari luar kotak penalti pada minit ke-80 sebelum Mohamed Syamer Kutty Abba melengkapkan malam indah buat pasukannya menerusi gol pada masa kecederaan babak kedua.

Perlawanan tumpuan ‘Klang Valley derby’ antara Selangor FC dan Kuala Lumpur City FC (KL City FC) menyaksikan kedua-dua pasukan terpaksa berpuas hati dengan satu mata selepas keputusan seri 1-1 di Stadium Majlis Bandaraya Petaling Jaya.

Kealpaan barisan pertahanan Selangor FC yang cuba melakukan perangkap ‘offside’ mengundang padah selepas Dominique Da Sylva bijak menghidu peluang untuk menjaringkan gol pembukaan bagi meletakkan KL City FC di depan pada minit ke-81.

Kedudukan itu bagaimanapun tidak kekal lama selepas pemain pertahanan KL City FC, Giancarlo Gallifuoco tertanduk bola ke gawang sendiri berpunca dari sepakan percuma oleh pemain import baharu, Oliver Buff membantu menyelamatkan maruah ‘The Red Giants’ pada minit ke-90.

Sementara itu, gol pada minit ke-51 oleh penyerang Darren Lok sudah cukup membantu Petaling Jaya (PJ) City FC merekodkan kemenangan pertama dalam Liga Super menewaskan pasukan tuan rumah, Sabah FC di Stadium Likas.

Aksi Liga Premier menyaksikan Kelantan United FC mengekalkan rentak cemerlang di laman sendiri selepas menumpaskan Perak II, 2-1 di Stadium Sultan Muhammad IV, Kota Bharu.

Penyerang import Kelantan United, dari Gambia Gassama Alfusainiey menjaringkan gol terpantas pada saingan Liga Malaysia setakat ini, hanya 33 saat selepas sepak mula dan tuan rumah menggandakan jaringan hasil gerakan solo Mohamad Amirul Shafik Che Soh pada minit ke-50 permainan sebelum Perak II merapatkan jurang gol menerusi Muhammad Alif Zikri Zaini Anuar lapan minit kemudian.

Negeri Sembilan FC pula sekadar mengutip satu mata dalam perlawanan menentang Terengganu FC (TFC) II di Stadium Tuanku Abdul Rahman Paroi selepas terikat 2-2 sehingga tamat perlawanan.

Tuan rumah dikejutkan dengan gol pembukaan dijaringkan pasukan pelawat oleh pemain tengah Mohammad Ramzi Sufian pada minit kesembilan sebelum skuad Hobin Jang Hobin itu menyamakan kedudukan 20 minit kemudian menerusi jaringan Rafael Gomes De Oliveira.

Pasukan TFC II sekali lagi di depan pada minit ke-49 hasil jaringan Engku Muhammad Nur Shakir Engku Yacob sebelum skuad bimbingan K Devan itu menyamakan kedudukan melalui pemain gantian R Barathkumar pada minit ke-57.

Dalam pada itu, JDT II bangkit daripada ketinggalan untuk membenam Kuching City FC 3-1 di Stadium Tan Sri Dato Hassan Yunos, Larkin.

Gol JDT II dijaringkan oleh kapten pasukan Nicholas Alberto Fernandez pada minit ke-48 manakala Muhamad Feroz Baharudin meledak dua gol pada minit ke-51 dan minit ke-77 bagi mengatasi gol awal pasukan lawan oleh penyerang Hudson Dias De Jesus pada minit ke-23.


Melaka River Cruise kembali beroperasi

PENGKALAN RAMA 6 Jan – Selepas lima hari ditutup berikutan arus deras dan paras air sungai yang tinggi, Melaka River Cruise akhirnya kembali beroperasi petang ini.

“Waktu operasi Melaka River Cruise telah kembali pulih iaitu dari jam 9.00 pagi sehingga jam 11.00 malam setiap hari,” kata kenyataan itu.


Rangkul Anugerah Emas di Dubai bukti komitmen kerajaan terhadap kelestarian alam

KUALA LUMPUR, 20 April – Kejayaan Pavilion Malaysia merangkul Anugerah Emas sempena Anugerah Pavilion Ekspo 2020 Dubai mencerminkan kejayaan negara menyampaikan komitmen terhadap kelestarian dengan mengekalkan biodiversiti di peringkat antarabangsa.

Perdana Menteri Datuk Seri Ismail Sabri Yaakob berkata anugerah itu juga merupakan testimoni antarabangsa terhadap pengisian program-program di Pavilion Malaysia seiring dengan tema, konsep dan reka bentuk Pavilion yang bertemakan kanopi hutan hujan (rainforest canopy).

“Tahniah Pavilion Malaysia. Pada 30 Mac lepas Pavilion Malaysia telah merangkul Anugerah Emas bagi Tafsiran Tema di bawah kategori Pavilion Kecil oleh Bureau International des Expositions (BIE),” kata Ismail Sabri menerusi catatan di laman Facebook rasmi beliau hari ini.

Membawa tema ‘Energising Sustainability’, Pavilion Malaysia menceritakan bagaimana kemajuan sosioekonomi boleh berlaku tanpa mengorbankan alam sekitar, dengan rakyat membina kemajuan ke arah masa depan yang lebih mampan.- BERNAMA


Polis tunggu laporan penuh insiden binaan jejambat runtuh

KUALA LUMPUR 4 Mac. – Polis masih menunggu laporan penuh berhubung insiden perancah besi pembinaan sebuah lebuh raya yang runtuh di Desa Tun Razak, di sini, petang semalam daripada pelbagai agensi termasuk Jabatan Keselamatan dan Kesihatan Pekerjaan serta pihak bomba.

Ketua Polis Kuala Lumpur Datuk Saiful Azly Kamaruddin berkata setakat ini siasatan masih dijalankan bawah Seksyen 44 (1) Akta Pengangkutan Jalan 1987 berhubung kejadian berkenaan.

Beliau berkata pemandu treler berkenaan direman selama empat hari mulai hari ini untuk membantu siasatan di bawah Seksyen 15(1) Akta Dadah Berbahaya 1952 kerana didapati positif dadah methamphetamin.

“Sesudah itu dia kemudiannya akan terus disiasat berhubung kemalangan terbabit,” katanya pada pemberita pada Program MYBERA[email protected] di Ibu Pejabat Polis Kontinjen Kuala Lumpur, hari ini.

Semalam, sebahagian struktur tapak pembinaan sebuah lebuh raya berhampiran Lebuhraya Lingkaran Tengah 2 (MRR2) di Desa Tun Razak di sini runtuh dan menghempap sebuah van yang dinaiki lima individu.

Insiden kira-kira 6 petang itu melibatkan sebuah treler membawa jengkaut yang melanggar binaan Lebuhraya Bertingkat Sungai Besi-Ulu Klang (SUKE) berhadapan Terminal Bersepadu Selatan.


Rentas negeri: Hotel lega, jangka tempahan meningkat 60 peratus

AYER KEROH 10 Okt. – Pengusaha hotel lega dan menyambut baik pengumuman kerajaan membenarkan aktiviti rentas negeri di seluruh negara bagi individu yang lengkap dos vaksin.

Perkara itu dijangka memberi peluang kepada 176 hotel tiga bintang di Melaka untuk kembali dirancakkan selepas mengalami penguncupan akibat Perintah Kawalan Pergerakan (PKP) sebelum ini.

Pengerusi Persatuan Hotel Bajet dan Bisnes Malaysia (MyBHA) Melaka, Sazali Sabri berkata, pihaknya menyasarkan peningkatan jualan tempahan sekitar 60 hingga 70 peratus daripada pelancong domestik dari negeri lain.

“Alhamdulillah ia satu keputusan yang melegakan dan kita sudah nampak hala tuju yang perlu kita buat yang mana sebelum ini ketika PKP tempahan bilik yang diterima hanya sekitar tiga hingga empat peratus sahaja.

“Malah, untuk industri perhotelan ini jika setakat kebenaran merentas daerah sahaja dibenarkan ia tidak menguntungkan indsutri ini kerana kebanyakan rakyat Melaka mengunjungi lokasi pelancongan tidak bermalam di hotel.

“Sejak kebenaran rentas daerah dibuka kita hanya merekodkan sekitar 48 peratus tempahan daripada individu yang lengkap dos vaksin untuk menginap dan makan di restoran hotel,” katanya ketika dihubungi Melaka Hari Ini.

Menurut Sazali pihaknya bersedia dengan perkhidmatan yang ditawarkan dan yakin rata-rata pemain industri di bawah persatuan itu hampir 100 peratus telah melengkapi dos suntikan vaksin.

“Kini kesemua ahli telah menerima sijil yang telah dikeluarkan oleh Bahagian Promosi Pelancongan (BPP) yang mengesahkan kesemua pemilik termasuk pekerja telah lengkap divaksinasi,” katanya.

“Kesemua bilik termasuk restoran disanitasi secara berkala dan SOP lain seperti penjarakan antara meja ke meja di restoran turut diamalkan,” katanya.


Aura si melur

MACHAP 25 September – Berbudi pada tanah tidak pernah merugikan, sebaliknya membawa kepuasan apabila apa yang diusahakan menjadi dan pada masa yang sama menjana pendapatan lumayan.

Kerana ‘jatuh hati’ pada si bunga melur atau nama saintifiknya ‘Jasminum Sambac’ bekas pengurus sumber manusia, S Parameswari, kini tidak kisah berpanas dibawah terik mentari, kerana apa yang utama baginya tanaman diusahakan menjadi.

Wanita berusia 44 tahun ini berkata, idea untuk menceburkan diri dalam bidang pertanian dengan menanam bunga melur dicetuskan oleh suaminya pada 2018, selepas dia berhenti kerja dan menjadi suri rumah sepenuh masa bagi tempoh agak lama.

Katanya, ketika itu dia langsung tidak ada pengetahuan mahupun mendapat pendedahan daripada mana-mana pihak mengenai bercucuk tanam apatahlagi untuk membuka sebuah kebun bunga melur.

“Saya tidak sangka dapat bertahan dan sampai ke tahap sekarang ini, kerana ketika itu ilmu saya mengenai pokok bunga melur memang kosong, lebih merisaukan modal permulaan semuanya menggunakan wang suami.

“Tetapi suami tetap beri sokongan malah turut menyiapkan tanah, jadi saya teruskan perancangan ini dan mula membuat kajian dengan melayari internet.

“Mungkin sudah rezeki, saya terjumpa pengusaha bunga melur yang sudah lama dalam bidang ini, selain itu saya turut mendapat bimbingan daripada pegawai Pejabat Pertanian, Daerah Alor Gajah,” katanya ketika ditemui di kebunnya di Tebong, di sini.

Menurutnya, meskipun tanggungjawab digalas sekarang jauh berbeza dengan pekerjaannya sebelum ini, dia bersyukur kerana sudah dapat menyesuaikan diri dengan keadah pengurusan kebun.

“Jika saya habiskan masa seharian sekalipun cuma dapat kutip sekitar empat kilogram (kg) sahaja. Tetapi berbaloi kerana harganya jualan adalah sekitar RM60 satu kg.

“Malah ada pelanggan yang sanggup tawarkan harga tinggi iaitu antara RM80 hingga RM100 satu kg. Meskipun ada lebih 300 pokok meluar, saya tidak menang tangan untuk layan tempahan pelanggan yang kebanyakannya menjalankan perniagaan sekitar daerah Jasin ini,” katanya.

Ibu kepada tiga anak itu berkata, meskipun penjagaan pokok bunga meluar agak rumit, namun atas dasar minat dia menganggap semuanya sebagai satu cabaran.

“Bagai mendapat satu kepuasan dan ketenangan setiap kali saya dikelilingi pokok yang berbunga lebat. Setiap pagi apabila datang dan melihat pokok memutih dengan bunga perasaan seronok itu sukar digambarkan.

“Sudah pasti, untuk sampai ke tahap ini banyak cabaran terpaksa saya lalui. Pada peringkat awal saya terpaksa buang 30 pokok kerana tersalah beli, selain diserang serangga perosak, hasilnya pula tidak seberapa,” katanya.

“Jika ada yang berminat untuk menceburkan diri dalam bidang ini saya amat mengalu-alukan mereka. Permintaan memang tinggi, kerana setiap bulan saya pasti ada pelanggan baharu,” katanya.


Anggota polis maut, gagal elak lori

SEPANG, 26 Mac – Seorang anggota polis berpangkat Koperal maut, selepas motosikal ditunggangnya gagal mengelak sebuah lori yang diparkir di tepi jalan di Jalan Kota Warisan-Dengkil di sini, semalam.

Ketua Polis Daerah Sepang ACP Wan Kamarul Azran Wan Yusof berkata kejadian kira-kira pukul 8.50 malam itu, mengakibatkan Koperal Mohd Hazziq Bohari, 35, yang bertugas di Cawangan Pengangkutan IPD Sepang itu, meninggal dunia di tempat kejadian.

“Hasil siasatan awal mendapati Mohd Hazziq yang dalam perjalanan pulang selepas habis bertugas, menuju ke Dengkil dari arah Kota Warisan. Ketika dalam perjalanan, mangsa yang menunggang motosikal jenis Yamaha LC 135, gagal mengelak sebuah lori di tepi jalan yang dipercayai rosak.

“Akibat perlanggaran itu, mangsa tercampak ke atas jalan raya dan dilanggar oleh seorang penunggang motosikal lain jenis Honda EX5, yang melalui laluan sama,” katanya dalam kenyataan malam ini.

Wan Kamarul Azran berkata Mohd Hazziq meninggal dunia akibat kecederaan parah di bahagian kepala, dan mayatnya dibawa ke Hospital Serdang untuk bedah siasat.

Katanya, penunggang motosikal berusia 34 tahun yang melanggar mangsa mengalami kecederaan di bahagian mulut dan hidung, manakala pemandu lori iaitu lelaki berusia 53 tahun tidak mengalami sebarang kecederaan.


Kadar kematian pesakit tanpa vaksin lebih tinggi berbanding penerima vaksin

KUALA LUMPUR, 20 Feb – Kadar kematian pesakit COVID-19 dalam kalangan mereka yang tidak mengambil vaksin adalah jauh lebih tinggi berbanding mereka yang mengambil vaksin lengkap dan mendapat dos penggalak.

Menurut data Kematian per (bagi setiap) 100,000 Populasi mengikut Status Vaksinasi bagi 1 Jan hingga semalam yang dikongsi oleh Menteri Kesihatan Khairy Jamaluddin di Twitternya, menunjukkan kadar kematian dalam kalangan pesakit berumur antara 40 hingga 49 tahun adalah sebanyak 92.09 bagi setiap 100,000 penduduk.

Kadar itu jauh lebih tinggi berbanding kadar kematian 3.08 kematian bagi pesakit yang lengkap vaksin dan 3.18 kematian bagi kalangan pesakit yang mengambil dos penggalak bagi kategori usia yang sama.

Bagi pesakit berusia 80 tahun ke atas, kadar kematian ialah 167.06 dalam kalangan yang tidak mengambil vaksin, berbanding 119.34 kematian yang mempunyai vaksin lengkap dan 42.00 kematian bagi pesakit yang mendapat dos penggalak.

Menurut data itu lagi, kadar kematian bagi pesakit berumur 18 hingga 29 tahun yang tidak mengambil vaksin ialah 8.14 berbanding 0.98 bagi penerima vaksin lengkap dan 0 bagi pesakit yang mengambil dos penggalak.

Bagi kumpulan pesakit berusia 30 hingga 39 tahun, data tersebut menunjukkan kadar kematian adalah 14.00 bagi setiap 100,000 penduduk berbanding 1.90 kematian bagi yang menerima vaksin lengkap manakala 4.18 kematian bagi pesakit yang mengambil dos penggalak.

Data itu menunjukkan kadar kematian sebanyak 49.46 bagi setiap 100,000 penduduk dalam kalangan pesakit yang tidak mengambil vaksin, 6.62 kematian dalam kalangan lengkap vaksin dan 4.41 kematian bagi yang mengambil dos penggalak bagi kumpulan pesakit berusia 50 hingga 59 tahun.

Bagi pesakit berusia 60 hingga 69 tahun, data itu mendedahkan kadar kematian adalah sebanyak 116.20 dalam kalangan mereka yang tidak mengambil vaksin, 14.58 dalam kalangan yang telah vaksin lengkap manakala 5.60 bagi mereka yang telah mendapatkan dos penggalak.

Dalam kumpulan usia 70 hingga 79 tahun pula, kadar kematian dicatatkan adalah 74.97 dalam kalangan mereka yang tidak mendapat vaksin, 44.29 bagi mereka yang telah divaksin dan 8.16 bagi mereka yang telah mendapat dos penggalak.


Potensi khazanah alam Rim

RIM 22 September – Walaupun dikategorikan sebagai kawasan luar bandar, namun siapa sangka Dewan Undangan Negeri (DUN) Rim sebenarnya kaya dengan ekosistem alam semula jadi.

Ahli Dewan Undangan Negeri (ADUN) Rim, Datuk Khaidhirah Abu Zahar berkata, selepas diberikan mandat menjadi untuk menjadi pemimpin DUN berkenaan, fokus utama beliau adalah memastikan kehijauan sedia ada di kawasan Rim tidak diganggu.

Menurutnya, ia termasuklah untuk mengangkat Rim menjadi sebuah kawasan bertaraf antarabangsa yang mempunyai pembudayaan yang sihat, indah, selesa dan selamat didiami penduduk setempat.

“DUN ini tidak perlukan bangunan cakar langit yang boleh merosakkan ekosistem, kerana kita mungkin duduk kampung, tetapi kita ada pemikiran kelas pertama di sini,” katanya.

Bagi menjamin penduduk DUN Rim mendapat capaian akses internet yang lebih pantas, Khaidhirah dalam usaha untuk membina tiga lagi menara komunikasi baharu.

“Insya-Allah dalam tempoh enam bulan ini untuk saya akan pastikan pelaksanaan untuk membina satu lagi menara di Chinchin dapat dilaksanakan lebih cepat.

“Alhamdulillah peruntukan sudah masuk dalam bajet, ia sedang dilaksanakan cuma kita mahu percepatkan proses pembinaan, jika tiada halangan mungkin awal tahun hadapan siap.

“Manakala dua lagi menara akan dibina di Kesang dan Bukit Katong, dengan adanya menara ini ia memudahkan penduduk DUN Rim mendapatkan akses internet lebih pantas.

“Penduduk juga dapat menjalankan perniagaan dalam talian lebih mudah hanya dari rumah dan pelajar lebih mudah untuk menyiapkan tugasan diberi serta memudahkan peserta untuk menyerti kursus pendek atau ceramah dalam talian,” katanya.

Selain itu, beliau yang mesra dengan panggilan Dira berkata, sebuah trek off-road dalam ladang kelapa sawit di Simpang Bekoh akan dimajukan untuk menjadi produk eko pelancongan baharu di Rim.

“Terdapat tiga jenis trek disediakan iaitu trek pemula (beginner), pertengahan (intermediate) dan mencabar (advanced) yang menguji kepakaran setiap peminat motor atau basikal lasak.

“Menariknya setiap peserta boleh merasai suasana alam semula jadi yang mencabar di dalam kelapa sawit selain menguji ketangkasan mereka mengendali kenderaan mereka.

“Trek tersebut diuruskan oleh penduduk setempat dan terdapat juga beberapa gerai jualan disediakan buat pengunjung yang datang khususnya pada hujung minggu,” katanya.

Dalam pada itu, Dira yang juga Timbalan Speaker DUN berkata, pihaknya bercadang untuk membaik pulih medan selera di Stadium Jasin bagi membantu ekonomi peniaga di kawasan itu.

Menurutnya, lebih RM1 juta peruntukan telah dimohon kepada Kementerian Perumahan dan Kerajaan Tempatan (KPKT) untuk kerja-kerja membaik pulih medan selera itu bagi menepati citarasa pengunjung.

“Kita nak tambah baik satu lagi medan selera di stadium, ada lima gerai peniaga yang sudah lama tidak dicantikkan, jadi kita mahukan wajah baharu dengan konsep yang baharu.

“Peniaga yang lama kita kekalkan, cumanya mereka kena lebih kreatif dalam menyediakan menu supaya lebih ramai pelanggan yang akan datang ke gerai mereka,” katanya lagi.

“Pembinaan kafe hipster sudah 70 peratus dan ia dijangka siap dalam masa terdekat, hanya ada lima gerai disediakan dengan konsep lebih segar dan baharu.

“Pada masa sama kafe hispter ini juga mampu menjadi pemangkin kepada penduduk setempat untuk menjana pendapatan mereka selain menarik kedatangan pengunjung dari Negeri Sembilan dan Johor,” katanya.

Karier:-
– Ahli Dewan Undangan Negeri Rim (2021-kini)
– Pengarah Jalinan Nasional O & Research Sdn Bhd
– Pengarah Urusan Hyper Pictures Sdn Bhd

Politik:-
– Ketua Penerangan Puteri UMNO Melaka
– Ketua Puteri UMNO Bahagian Jasin
– Ahli Majlis Kerja Tertinggi UMNO Malaysia
– Exco Pergerakan Puteri UMNO Malaysia

Sekolah Kebangsaan – 7
Sekolah Menengah – 4
Sekolah Jenis Kebangsaan Cina – 6
Sekolah Jenis Kebangsaan Tamil – 1
Sekolah Rendah Agama JAIM – 8


Sedia lokar di sekolah tangani isu beg berat – Radzi

PUTRAJAYA, 6 Mac – Penyediaan lokar di sekolah rendah secara berfasa mulai tahun ini akan dilaksanakan sebagai pendekatan menangani isu beg berat murid, kata Menteri Kanan Pendidikan Datuk Dr Radzi Jidin.

Dalam satu kenyataan hari ini beliau berkata ia melibatkan dua fasa, dengan fasa pertama murid tahap satu iaitu Tahun Satu, Tahun Dua dan Tahun Tiga yang beroperasi secara dua sesi dan akan membabitkan 10,662 kelas serta 323,186 murid dengan anggaran peruntukan RM37.3 juta.

Katanya bagi fasa kedua pula, penyediaan lokar akan diperluaskan kepada murid tahap dua iaitu Tahun Empat, Tahun Lima dan Tahun Enam yang beroperasi secara dua sesi dengan pelaksanaan dijangka pada 2023.

“Selain itu, jadual waktu yang mengandungi tiga hingga empat mata pelajaran sehari akan dilaksanakan mengikut kaedah dan pelaksanaan yang sesuai terutama aspek pemberatan subjek, ketersediaan guru dan sesi persekolahan,” katanya.

Di samping itu, Radzi berkata Kementerian Pendidikan (KPM) juga akan memberi kelonggaran kepada sekolah untuk menyediakan jadual waktu mengikut kitaran minggu sebagaimana yang sedang dilaksanakan oleh sebilangan sekolah di bawah KPM.

Menurutnya bilangan buku latihan pula hendaklah tidak melebihi dua buku bagi setiap mata pelajaran pada satu-satu masa dan setiap buku latihan tidak melebihi 80 muka surat.

“Murid hanya dibenarkan menggunakan buku aktiviti yang disediakan oleh KPM, manakala buku kerja boleh digunakan sebagai bahan rujukan atau bahan ulang kaji di luar waktu pengajaran dan pembelajaran (PdP) sahaja.

“Guru pula digalakkan menggunakan pendekatan PdP berpusatkan murid iaitu pembelajaran bertema, modular, pembelajaran berasaskan projek, simulasi amali atau pembelajaran terbeza,” kata Radzi.

Sementara itu, menurutnya lagi penerbitan buku teks dalam format digital akan dibuat secara berterusan dan sehingga kini sebanyak 692 judul buku teks digital telah dimuat naik dalam pelantar Digital Educational Learning Initiative Malaysia (DELIMa), yang boleh diakses oleh semua murid yang mempunyai peranti.

Dalam pada itu, Radzi berkata KPM juga akan bekerjasama dengan Jabatan Kemajuan Islam Malaysia (Jakim) dari aspek penyelarasan uniform, agar murid diberi kelonggaran untuk memakai uniform sekolah masing-masing semasa sesi Kelas Al-Quran dan Fardu Ain (KAFA).

“KPM akan memantau pelaksanaan semua pendekatan yang ditetapkan itu bagi memastikan matlamat untuk mengurangkan isu beg berat murid tercapai. Pemantauan dibuat oleh sebuah pasukan petugas yang akan melaporkan secara berkala pelaksanaan inisiatif tersebut.

“Kerjasama erat dengan ibu bapa dan penjaga juga akan terus ditingkatkan khususnya dalam memastikan murid membawa buku mengikut jadual ditetapkan, di samping sesi libat urus dengan Persatuan Ibu bapa dan Guru (PIBG) sebagai satu pendekatan pemantauan,” katanya. – BERNAMA


Dua kediaman musnah terbakar

Kuala Lumpur: Dua unit kediaman di tingkat 12 sebuah kondominium di Bukit OUG, Bandar Bukit Jalil di sini, musnah dalam kebakaran malam tadi, lapor Harian Metro.

Dilaporkan panggilan kecemasan diterima Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur melalui talian Mers 999 pada jam 9.14 malam.

Komander Operasi Kanan Jabatan Bomba dan Penyelamat Malaysia (JBPM) Kuala Lumpur Mohamad Hafidz Yaacob dilapor berkata, sejurus menerima panggilan kecemasan itu, jentera Balai Bomba dan Penyelamat (BBP) Bukit Jalil dibantu BBP Jalan Hang Tuah, BBP Sri Petaling, BBP Seputeh dikejarkan ke lokasi kejadian membabitkan kekuatan 45 anggota.

“Kebakaran dapat dikawal pada 10.10 malam dan padam sepenuhnya pada 10.31 malam. Punca kebakaran masih dalam siasatan,” katanya dalam laporan itu.


Mayat bayi perempuan ditemukan dalam tong sampah

KUALA LUMPUR, 14 Dis – Mayat bayi perempuan yang masih bertali pusat ditemukan di dalam tong sampah berdekatan tempat letak kenderaan bertingkat sebuah pangsapuri di Bandar Tun Razak, Cheras di sini, semalam.

Ketua Polis Daerah Cheras ACP Muhammad Idzam Jaafar berkata mayat bayi berkenaan ditemukan seorang lelaki warga asing yang merupakan pekerja pembersihan Dewan Bandaraya Kuala Lumpur (DBKL) kira-kira 5.50 petang.

“Mayat bayi malang tersebut dihantar ke Jabatan Forensik Hospital Canselor Tuanku Muhriz UKM (HCTM), Cheras untuk proses bedah siasat hari ini.

“Tiada sebarang dokumen pengenalan dijumpai pada bayi itu dan kes disiasat mengikut Seksyen 318 Kanun Keseksaan iaitu menyembunyikan kelahiran dan membuang bayi,” katanya dalam kenyataan hari ini.

Muhammad Idzam berkata setakat ini, tiada tangkapan dilakukan dan orang ramai yang mempunyai maklumat berhubung kejadian diminta menyalurkan maklumat di talian 013-2165881, Hotline Polis Kuala Lumpur di talian 03-2146 0584 / 585 atau mana-mana balai polis berdekatan.- BERNAMA


Kumpulan pertama vaksin AstraZeneca dijangka tiba pada suku kedua tahun ini

KUALA LUMPUR 3 Mac. – Kumpulan pertama penghantaran vaksin COVID-19 AstraZeneca ke Malaysia dijangka tiba pada suku kedua tahun ini, demikian menurut sebuah syarikat farmaseutikal.

Presiden AstraZeneca bagi Malaysia Dr Sanjeev Panchal berkata, syarikat itu akan terus memenuhi komitmennya dalam menyediakan akses yang meluas dan saksama tanpa keuntungan.

“Kami menjalin kerjasama rapat dengan kerajaan Malaysia untuk membantu membendung pandemik itu bagi membolehkan rakyat kembali hidup seperti biasa dan membuka laluan ke arah pemulihan ekonomi negara,” menurutnya dalam kenyataan di sini semalam.

Semalam, Vaksin COVID-19 AstraZeneca (AZD1222) telah diberikan kelulusan pendaftaran bersyarat di Malaysia oleh Bahagian Regulatori Farmasi Negara (NPRA) bagi imunisasi aktif individu berusia 18 tahun dan ke atas bagi mencegah COVID-19.

Dr Sanjeev berkata kelulusan itu menandakan satu lagi pencapaian penting susulan perjanjian bersejarah dengan kerajaan Malaysia bagi membekalkan sejumlah 6.4 juta dos Vaksin COVID-19 AstraZeneca kepada jutaan rakyat di negara ini.

Beliau berkata kelulusan itu diberikan berdasarkan penyerahan yang merangkumi keputusan analisis interim program Fasa 3 yang dikendalikan Universiti Oxford dan diterbitkan dalam The Lancet pada 8 Disember tahun lalu.

Katanya kebenaran Malaysia adalah bagi dua regimen dos standard Vaksin COVID-19 AstraZeneca yang menunjukkan ujian klinikal mampu bertoleransi dan berkesan dalam mencegah gejala COVID-19 tanpa kes teruk dan dimasukkan ke hospital melebihi tempoh 14 hari selepas dos kedua.

“Hari ini (semalam) adalah hari yang kita nanti-nantikan… pendaftaran bersyarat ini akan memberikan akses untuk jutaan rakyat Malaysia kepada vaksin AstraZeneca yang berkesan, bertoleransi dan mudah digunakan sebaik sahaja bekalan boleh didapati,” katanya.

Dr Sanjeev berkata ujian klinikal mendapati ia adalah seratus peratus melindungi daripada penyakit yang teruk, dimasukkan ke hospital serta kematian, lebih 22 hari selepas pengambilan dos pertama yang menyaksikan setiap dos vaksin mempunyai kadar keberkesanan sebanyak 76 peratus terhadap gejala COVID-19 dalam tempoh 90 hari pertama selepas vaksinasi.

Beliau berkata keberkesanan vaksin selepas pengambilan dos kedua lebih tinggi dalam tempoh lebih lama, mencapai 81.3 peratus dengan pengambilan dos selang 12 minggu atau lebih, dan penyelidikan turut menunjukkan bahawa ia mengurangkan jangkitan virus itu sebanyak 67 peratus.

“Vaksin itu boleh disimpan, diangkut dan ditangani dalam keadaan suhu sejuk yang biasa (dua hingga lapan darjah Celsius/36 hingga 46 darjah Fahrenheit) bagi tempoh sekurang-kurangnya enam bulan… ia juga senang digunakan dalam keadaan penjagaan kesihatan yang sedia ada,” katanya.

Beliau berkata vaksin itu telah mendapat kebenaran untuk digunakan di negara-negara Kesatuan Eropah, United Kingdom, Argentina, Republik Dominika, El Salvador, Mexico, Arab Saudi, Emiriah Arab Bersatu (UAE), Kuwait, Bahrain, Oman, Mesir, Algeria, Maghribi dan benua Asia seperti India, Taiwan, Filipina, Thailand dan Vietnam.


Kereta rentung, pemandu selamat

PENGKALAN BATU 26 Januari – Pemuda 29 tahun sempat menyelamatkan diri selepas kereta dipandu terbakar sejurus terbabit kemalangan di Lebuh Alor Gajah-Melaka Tengah-Jasin (AMJ) berhampiran Melaka Sentral, di sini, jam 9.30 pagi tadi.

Komander Operasi Balai Bomba dan Penyelamat (BBP) Melaka Tengah Pegawai Bomba Kanan (PBK) II, Khairudin Atan berkata, pihaknya menerima panggilan kecemasan berhubung kejadian daripada orang ramai pada jam 9.59 pagi.

“Kami dimaklumkan, pemandu terbabit sempat menyelamatkan diri sebelum kenderaan itu terbakar. Difahamkan, sebelum terbakar kenderaan itu terbabas lalu melanggar pembahagi jalan,” katanya.


Pelajar lengkap vaksin boleh pulang UiTM

LENDU 8 Sept – Lengkap divaksin antara enam kriteria ditetapkan Universiti Teknologi MARA (UiTM) kepada setiap pelajarnya untuk pulang ke kampus bagi mengikuti pengajian bersemuka dijangka pada Oktober depan.

Naib Canselor UiTM, Profesor Ts. Dr. Roziah Janor berkata, selain divaksin lengkap, pengurusan universiti juga menetapkan bilangan pelajar dibenarkan pulang semula ke kampus juga tidak melibatkan kapasiti penuh.

Jelasnya, sesi kemasukan pelajar setiap cawangan universiti itu akan dilaksanakan secara berperingkat mengikut prosedur operasi standard (SOP) dengan kapasiti 50 peratus melibatkan keseluruhan 115,000 pelajar.

“Dengan kapasiti ini membolehkan penggunaan ruang diminimumkan, malah setiap ruangan yang digunakan juga perlu menggunakan SOP ditetapkan termasuk ruangan akademik serta asrama.

“Kira-kira enam kriteria yang direncanakan dalam perbincangan pengurusan universiti untuk membenarkan pelajar pulang ke kampus masing-masing dan kaedah pengajian juga dijalankan secara ‘Open Distant Learning’ atau pembelajaran terbuka dan secara jarak jauh.

“Malah, kita juga ambil pendekatan kursus mana yang berkepentingan untuk pulang ke kampus yang mana sesetengah kursus memerlukan kelas fizikal dan bersemuka,” katanya.

Beliau berkata demikian kepada pemberita selepas mengiringi Menteri Pengajian Tinggi, Datuk Seri Dr. Noraini Ahmad dalam lawatan ke Pusat Pemberian Vaksinasi (PPV) Kampus UiTM Lendu, Alor Gajah.


MUSA tubuh jawatankuasa khas bincang nasib pemain, jurulatih

AYER KEROH 13 Nov – Persatuan Bolasepak Melaka United (MUSA) akan mewujudkan satu jawatankuasa khas bagi menentukan nasib pemain dan staf kejurulatihan susulan kontrak mereka akan tamat pada akhir November ini.

Bendahari Kehormatnya, Datuk Mohd Saiful Mat Sapri berkata, MUSA mengadakan perbincangan bersama Presiden Datuk Seri Utama Haji Sulaiman Md Ali dua hari lalu bagi membincangkan mengenai hala tuju pasukan untuk saingan musim hadapan.

“Apa-apapun tunggu kontrak (mereka) tamat dahulu dan kemudian menerusi komuniti itu mereka akan memperhalusi sama ada mengekalkan mereka untuk persaingan Liga Malaysia pada musim depan,” katanya ketika dihubungi Melaka Hari Ini (MHI) hari ini.

Isnin lalu, Ketua Jurulatih Melaka United Zainal Abidin Hassan dilaporkan berkata, beliau menyerahkan nasibnya kepada pengurusan MUSA, berikutan gagal membantu kemaraan pasukan dalam kempen Piala Malaysia musim ini.

Bagaimanapun katanya, tiada alasan boleh diberikan terhadap prestasi terumbang-ambing yang ditampilkan sepanjang musim ini, namun beliau tetap menzahirkan rasa gembira sepanjang memimpin pasukan selama dua musim.


PGA Sarawak rampas 11,700 telur penyu bernilai lebih RM100,000

KUCHING, 6 Jun – Pasukan Gerakan Am (PGA) Briged Sarawak merampas 13 kotak mengandungi 11,700 biji telur penyu bernilai RM109,250 dan menahan dua lelaki tempatan berusia 31 dan 37 melalui operasi bersepadu Op Khazanah, Sabtu lepas.

Komander PGA Briged Sarawak SAC Dr Che Ghazali Che Awang dalam satu kenyataan hari ini berkata rampasan terbaharu ini dilakukan di sebuah premis di Lawas, 1,045km ke utara dari sini, kira-kira pukul 10 pagi Sabtu lepas.

Menurutnya kedua-dua suspek yang menaiki sebuah kenderaan pacuan empat roda ditahan sepasukan anggota dari Kompeni C Batalion 12 PGA Sarawak di Kompleks Imigresen, Kastam, Kuarantin dan Keselamatan (ICQS) Merapok di Lawas sebelum telur-telur penyu dijumpai dalam kenderaan berkenaan.

“Kesemua telur penyu tersebut dipercayai untuk dipasarkan ke negara jiran,” katanya sambil menambah kenderaan yang digunakan dianggarkan bernilai RM80,000, turut dirampas.

Beliau berkata kedua-dua suspek dan barang rampasan itu telah diserahkan kepada Perbadanan Perhutanan Sarawak (SFC) Lawas untuk tindakan dan siasatan lanjut di bawah Seksyen 29(1) Ordinan Perlindungan Hidupan Liar Sarawak 1998.

Dalam kejayaan lain, Che Ghazali berkata PGA Sarawak menemukan selaras senapang angin bernilai RM800 di sebuah kawasan semak di kawasan sempadan Malaysia-Indonesia berdekatan Telok Melano, kira-kira 137km ke barat dari sini semasa rondaan di bawah Op Batas semalam.

Walau bagaimanapun, tiada tangkapan dibuat berhubung kes berkenaan selepas pasukan rondaan sempadan dari Batalion 11 PGA yang menjumpai senjata itu mendapati tiada sesiapa yang datang untuk mengambilnya selepas mereka menunggu kira-kira sejam.

Beliau berkata menerusi Op Batas dari 30 Mei hingga semalam, PGA Sarawak merekodkan tiga kes pengusiran pendatang asing di kawasan sempadan Sarawak-Kalimantan, Indonesia melibatkan 21 individu terdiri dari 17 lelaki dan empat perempuan berumur antara 10 dan 63 tahun.

Menurutnya, PGA Sarawak mencatatkan jumlah rampasan bernilai RM1.4 juta dan sembilan tangkapan sepanjang Op Bersepadu Khazanah berlangsung dari awal tahun ini sehingga semalam.

“Op Batas telah mencatatkan kejayaan rampasan bernilai RM1.1 juta dengan merekodkan 104 kes melibatkan jumlah tangkapan seramai 370 orang terdiri dari 24 warganegara tempatan dan 346 pendatang asing, termasuk 301 pendatang asing yang diusir balik ke negara asal,” tambahnya.


Maritim Malaysia tahan tiga bot, rampas 20 bubu naga

KUALA PERLIS, 14 Mac –  Agensi Penguatkuasaan Maritim Malaysia (Maritim) Zon Kuala Perlis menahan tiga bot tanpa nombor pendaftaran di empat lokasi berasingan yang disyaki melakukan pelbagai kesalahan maritim di sekitar perairan Kuala Perlis, pagi semalam.

Ia ditahan oleh bot ronda Maritim Malaysia yang sedang melakukan rondaan rutin Op Aman, susulan penemuan pancang-pancang kayu yang mencurigakan di permukaan air sekitar kawasan bot berkenaan dikesan, serta penemuan peralatan menangkap ikan yang dilarang.

Pengarah Zon Maritim Kuala Perlis Komander Maritim Mohd Hashim Mat Zain berkata tangkapan pertama dilakukan pada kedudukan 1.2 batu nautika barat Pulau Ketam, Kuala Perlis melibatkan seorang tekong dan seorang kru warga Thailand berusia 25 dan 38 tahun yang sedang menjalankan aktiviti perikanan menggunakan sembilan set bubu naga pada 8.40 pagi.

“Hasil pemeriksaan ke atas tangkapan pertama mendapati bot yang berasal dari Thailand itu disyaki melakukan pelbagai kesalahan antaranya di bawah Akta Perikanan 1985 Seksyen 15 (1) (a) penangkapan ikan asing menangkap ikan atau cuba menangkap ikan di perairan perikanan Malaysia dan Akta Imigresen 1959/1963 Seksyen 6 (1) (c) memasuki negara Malaysia tanpa dokumen yang sah,” katanya dalam satu kenyataan hari ini.

Beliau berkata dua tangkapan lagi melibatkan dua bot menangguk siput pada kedudukan kira-kira 0.69 dan 0.60 batu nautika barat pantai Kuala Perlis pada 8.56 dan 9.02 pagi.

Mohd Hashim berkata pihaknya turut merampas 11 set bubu naga tanpa pemilik pada kedudukan 0.7 Batu nautika barat pantai Kuala Perlis pada 9.10 pagi.

Menurutnya dalam tangkapan kedua dan ketiga pihaknya mendapati bot nelayan berpangkalan di Kuala Perlis itu disyaki melakukan pelbagai kesalahan antaranya mengendalikan bot tanpa lesen yang sah, serta memasang atau menyebabkan dipasang apa-apa belat ikan, peralatan menangkap ikan atau peranti mengumpul ikan tanpa kebenaran bertulis daripada Ketua Pengarah Perikanan Malaysia sebelum suatu lesen berkenaan dikeluarkan.


BN menang 40 kerusi, lebih dua pertiga majoriti – SPR

JOHOR BAHRU, 12 Mac – Suruhanjaya Pilihan Raya (SPR) mengumumkan Barisan Nasional (BN) memenangi 40 daripada 56 kerusi Dewan Undangan Negeri (DUN) yang dipertandingkan pada Pilihan Raya Negeri (PRN) Johor ke-15.

“Keputusan penuh PRN Johor adalah seperti berikut, Barisan Nasional (BN) 40 kerusi, Pakatan Harapan (PH) 11 kerusi, Perikatan Nasional (PN) tiga kerusi, manakala PKR dan Ikatan Demokratik Malaysia (MUDA) pula masing-masing satu kerusi,” kata Pengerusinya Datuk Abdul Ghani Salleh.

Beliau berkata bilangan pengundi yang keluar mengundi pada PRN Johor kali ini adalah 1,426,573 orang atau 54.92 peratus yang terdiri daripada pengundi biasa, pengundi awal dan pengundi pos.


Pekerja kedai makan maut, motosikal rempuh Myvi

REMBIA 16 Januari – Pekerja kedai makan maut selepas motosikal ditunggang terbabit kemalangan di Jalan Datuk Dol Said, berhadapan Pejabat Jabatan Kerja Raya (JKR) daerah Alor Gajah, di sini, hari ini.

Katanya, sebelum kejadian Perodua Myvi, dipandu suri rumah dikatakan dalam perjalanan dari arah Alor Gajah, menghala ke Sekolah Rendah Kebangsaan Naning, manakala mangsa pula dari Sungai Petai, menuju ke Alor Gajah.

“Kemalangan dipercayai berlaku ketika Perodua Myvi terbabit membelok ke kanan untuk masuk ke simpang dan mangsa kebetulan melalui lokasi kejadian terlanggar pintu sebelah penumpang kenderaan dipandu suri rumah terbabit.


Pergerakan PM Muhyiddin jadi tumpuan

KUALA LUMPUR 16 Ogos – Pergerakan Tan Sri Muhyiddin Yassin hari ini menjadi tumpuan rakyat Malaysia khususnya petugas media susulan perkembangan politik semasa negara.

Perdana Menteri ketika dibawa keluar dari kediamannya di Bukit Damansara pada 7.42 pagi ini dilihat melambai ke arah media yang telah berada di sekitar kawasan itu sejak awal pagi.

Turut kelihatan tiba di bangunan itu, kenderaan-kenderaan membawa Ketua Polis Negara Datuk Seri Acryl Sani Abdullah Sani dan Peguam Negara Tan Sri Idrus Harun.

Turut kelihatan kenderaan-kenderaan yang membawa Ketua Setiausaha Negara Tan Sri Mohd Zuki Ali dan Panglima Angkatan Tentera Jeneral Tan Sri Affendi Buang tiba di bangunan itu.

Menurut Menteri Perusahaan Perladangan dan Komoditi Datuk Dr Mohd Khairuddin Aman Razali semalam, satu mesyuarat khas Kabinet akan diadakan pada Isnin (hari ini) tanpa memperincikan agenda pertemuan tersebut.

Semalam, Menteri di Jabatan Perdana Menteri (Tugas-Tugas Khas) Datuk Seri Mohd Redzuan Yusof dilaporkan berkata Muhyiddin dijangka membuat satu pengumuman khas hari ini.

Turut kelihatan kenderaan yang membawa menteri-menteri kanan iaitu Menteri Kanan Luar Negeri Datuk Seri Hishammuddin Tun Hussein, Menteri Kanan Perdagangan Antarabangsa dan Industri Datuk Seri Mohamed Azmin Ali dan Menteri Kanan Pendidikan Datuk Radzi Jidin.

Kenderaan Menteri Dalam Negeri Datuk Seri Hamzah Zainudin, Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan, Menteri Sains, Teknologi dan Inovasi Khairy Jamaluddin, Menteri Sumber Manusia Datuk Seri M. Saravanan dan Menteri Pengangkutan Datuk Seri Dr Wee Ka Siong juga memasuki bangunan itu.

Sementara itu, kenderaan membawa Peguam Negara memasuki Pintu Utama Istana Negara pada 10.47 pagi untuk menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Kawasan itu mula dipenuhi pengamal media tempatan dan antarabangsa seawal 8 pagi bagi menunggu ketibaan Perdana Menteri yang dijadual menghadap Yang di-Pertuan Agong tengah hari ini.

Anggota polis turut meningkatkan kawalan di pintu-pintu masuk Istana Negara selain meletakkan kon penghadang bagi memastikan petugas media yang membuat liputan menjaga penjarakan fizikal dan mematuhi prosedur operasi standard.


Sistem pendawaian hospital seluruh negara akan diperiksa

PEKAN 29 Jun – Kementerian Kesihatan (KKM) akan memberi keutamaan untuk melihat semula sistem pendawaian di hospital di seluruh negara bagi mengelak kejadian kebakaran seperti yang berlaku di Hospital Sultanah Aminah (HSA), Johor Bahru, semalam.

“Kita memberi keutamaan untuk melihat sistem pendawaian di seluruh negara dan kita dah lulus beberapa peruntukan penting untuk kita lihat perkara itu… ada beberapa keutamaan yang kita akan berikan,” katanya kepada pemberita selepas melawat Klinik Kesihatan Chini dekat sini, hari ini, sebagai mengulas mengenai kebakaran yang berlaku di Wad Perubatan Perempuan 1, HSA semalam.

Kejadian kira-kira pukul 3.00 petang itu tidak mengakibatkan sebarang kematian kerana kesemua 24 pesakit yang berada di wad berkenaan berjaya diselamatkan hasil tindakan pantas petugas di hospital itu.

Sebelum ini, HSA pernah mengalami kebakaran pada Oktober 2016 melibatkan tingkat dua unit rawatan rapi (ICU) selatan yang mengakibatkan enam pesakit maut.

Sementara itu, Dr Adham turut merafak sembah terima kasih kepada Sultan Johor Sultan Ibrahim Almarhum Sultan Iskandar atas perkenan untuk membiayai kos membaik pulih wad HSA yang terbakar itu.

“Kalau mengikut proses KKM mungkin mengambil masa yang lama dan mengikut titah Tuanku, tiga pihak iaitu Jabatan Bomba dan Penyelamat, Jabatan Kerja Raya, dan KKM akan duduk serta menyiapkan pelan yang terbaik.

“Saya sendiri telah melawat kawasan itu semalam dan ada sedikit sebanyak yang perlu dibuat. Keseluruhan kompleks itu perlu dilakukan pendawaian semula dan tambah baik ruang penempatan pesakit,” katanya.

Sultan Iskandar dalam akaun Facebook rasmi baginda bertitah berkenan untuk membiayai kos membaik pulih wad yang terbakar itu dan akan melantik kontraktor bagi membolehkan kerja pembaikan dimulakan segera.


COVID-19: Dr Noor Hisham bimbang peningkatan kematian

Beliau berkata setakat sembilan hari dalam tahun baharu ini sebanyak 71 kes kematian akibat pandemik itu direkodkan, berbanding kurang daripada 100 kematian dicatatkan dalam sembilan bulan pertama tahun lepas.

Sembilan jam selepas dimuat naik, hantaran itu menerima 9,334 respon suka dari pengguna Twitter, sebanyak 7,856 kali diulang ciap dan menerima 232 komen.

Seorang pengguna Twitter Ariff Zuber dalam komen maklum balasnya berharap kerajaan melaksanakan sekatan pergerakan penuh supaya tidak lagi berlaku kes kematian COVID-19.

“Kesian dekat jenazah sebab keluarga tidak boleh hendak bagi mandi untuk kali terakhir dan juga solat jenazah untuk si mati buat kali terakhir,” menurut ciapannya.

Setakat semalam, Malaysia mencatatkan jumlah kumulatif kes kematian COVID-19 sebanyak 542 kematian atau 0.41 peratus daripada jumlah keseluruhan kes sebanyak 133,559 kes.


Melaka cadang wujudkan Taman Perindustrian Jerman

SERI NEGERI 14 Jun – Kerajaan Negeri bakal mewujudkan sebuah taman teknologi baharu yang dikenali sebagai Taman Perindustrian Jerman (German Industrial Park).

Ketua Menteri Datuk Seri Ab Rauf Yusoh berkata, cadangan itu dibuat susulan daripada Misi Galakan Pelaburan ke Jerman, 27 Mei hingga 5 Jun lalu.

Katanya, taman teknologi itu dicadang akan dibangunkan di Bandar Hijau, Hang Tuah Jaya, Ayer Keroh di atas tapak seluas kira-kira 424.11 hektar.

“Taman teknologi tersebut bakal menempatkan semua syarikat dari Jerman yang beroperasi di Negeri Melaka pada masa hadapan di dalam satu kawasan yang khusus. Ia akan dilengkapi segala kemudahan infrastruktur diperlukan.

“Taman teknologi baharu ini bertujuan untuk menggamit lebih ramai pelabur Jerman ke Melaka yang mana ia juga dapat membantu mereka melatih anak-anak muda negeri ini.

“Dengan keluasan yang dicadangkan, kita jangka 20 hingga 30 syarikat Jerman akan ditempatkan di sana dan bilangan itu juga bergantung kepada permintaan,” katanya.

Hadir sama, Timbalan Setiausaha Kerajaan (Pembangunan) Badaruddin Mohd Kassim; Pengarah Jabatan Kerja Raya (JKR) Negeri Melaka Datuk Datuk Ir. Ismail Abd Rahman dan Pengurus Besar Bahagian Promosi Pelancongan (BPP) Negeri Melaka Sa’ari Basiron.

Dalam pada itu, Ab Rauf berkata, bersempena Tahun Melawat Melaka 2024 (TMM2024) tahun depan, Kerajaan Negeri juga bercadang menganjurkan Minggu Jerman (German Week).

“Selain mempromosikan TMM2024, ia juga bertujuan menghimpunkan semua komuniti Jerman yang berada di seluruh Malaysia termasuk dari Sabah dan Sarawak untuk datang ke Melaka dan mengambil bahagian dalam pelbagai acara yang akan diadakan nanti,” katanya.


Kempen Shop And Be Rewarded galak pelancong berbelanja

BANDA HILIR 23 Mac – Tourism Malaysia menyediakan baucar e-tunai bernilai RM450,000 menerusi Kempen ‘Shop And Be Rewarded’ yang dilancarkan hari ini.

Menteri Pelancongan, Seni dan Budaya Dato’ Seri Hajah Nancy Shukri berkata, kempen itu bermula 26 sehingga 28 Mac ini melibatkan lebih 30 pusat beli-belah yang mengambil bahagian di seluruh negara.

“Negeri Melaka dipilih sebagai lokasi perasmian kempen kerana ia bertepatan sebagai negeri pelancongan utama di Malaysia,” katanya ketika berucap pada Perasmian Kempen Shop And Be Rewarded di Mahkota Parade di sini, hari ini.

Hadir sama Pengerusi Jawatankuasa Pelancongan Warisan dan Kebudayaan negeri, Datuk Muhammad Jailani Khamis; Ketua Pengarah Tourism Malaysia, Zulkifli Md Said dan Presiden Persatuan Pengurusan Kompleks (PPK) Malaysia, Tan Sri Ir Teo Chiang Kok.


Kadar baharu gaji minimum perlu kajian menyeluruh – penganalisis

Rancangan kerajaan untuk menguatkuasakan gaji minimum RM1,500 sebulan bermula 1 Mei ini dilihat oleh kebanyakan pihak sebagai satu keputusan tepat seiring situasi semasa ekonomi, namun ada beberapa polemik yang harus dituntaskan terlebih dahulu sekiranya mahu dasar itu mencapai matlamatnya.

Dari segi majikan, mereka tertanya-tanya sama ada penguatkuasaan itu merentasi semua sektor sedangkan ada antara mereka yang terjejas teruk semasa penularan pandemik COVID-19 dan masih terkial-kial untuk meneruskan kelangsungan operasi.

Bagi pekerja pula, mereka ingin tahu sama ada dasar baharu tersebut akan turut melibatkan mereka yang pada masa ini menerima gaji minimum RM1,200.

Mengupas persoalan terbabit, beberapa penganalisis ekonomi berkata kerajaan sewajarnya menjalankan kajian menyeluruh pada kadar segera, merangkumi antaranya aspek keupayaan kewangan majikan dan juga impak ke atas pekerja, sebelum pelaksanaan dasar itu.

Dr Nur Hafizah Ismail daripada Universiti Utara Malaysia (UUM) ketika dihubungi Bernama, berkata walaupun pelaksanaan kadar gaji minimum itu adalah satu keperluan yang telahpun dilaksanakan di kebanyakan negara, kerajaan wajar menimbang semula penguatkuasaannya terhadap beberapa sektor.

Ini kerana katanya sektor seperti pelancongan dan hospitaliti serta penerbangan terjejas teruk semasa pandemik COVID-19 memuncak dan kini kesemuanya masih dalam fasa pemulihan.

Sektor terbabit perlu diberikan ruang untuk bernafas memandangkan sempadan negara hanya akan dibuka semula pada 1 April ini, jelas pensyarah kanan di Pusat Pengajian Ekonomi, Kewangan dan Perbankan UUM itu.

Selain itu, beliau juga menyarankan kerajaan mengambil kira beberapa aspek seperti tahap kemahiran, pengalaman, prestasi serta taraf pendidikan pekerja dalam pelaksanaan dasar tersebut.

“Penilaian syarat berkaitan dengan kemahiran, pengalaman amat penting kerana ia secara tidak langsung turut sama mempengaruhi tawaran gaji kepada seseorang pekerja itu,” jelasnya.

Difahamkan Kementerian Sumber Manusia sedang memperincikan model serta kaedah pelaksanaan perintah gaji minimum 2022 termasuk menentukan jenis perusahaan, pekerjaan dan penggajian yang boleh melaksanakan perintah gaji minimum RM1,500 secara berperingkat.

“Kenaikan kadar gaji minimum sebenarnya akan memberi kesan kepada kos tenaga kerja (kos tenaga buruh), iaitu antara kos penting dalam operasi sesebuah syarikat atau perniagaan, dan ini akan memberikan impak tidak langsung terhadap pekerjaan.

“Ini kerana mungkin ada syarikat yang akan memberhentikan pekerjanya untuk mengekalkan (margin) keuntungan. Justeru kerajaan harus bertindak tegas bagi memastikan tidak ada majikan mengambil kesempatan menggunakan alasan penetapan gaji minimum untuk memberhentikan pekerja,” katanya.

Berdasarkan Seksyen 43 Akta Majlis Perundingan Gaji Negara (Akta 732), majikan yang tidak membayar gaji pokok sebagaimana dinyatakan perintah gaji minimum boleh didenda tidak melebihi RM10,000 bagi setiap pekerja, jika sabit kesalahan.

Timbalan Menteri Sumber Manusia Datuk Awang Hashim dipetik berkata Akta 732 memberi kuasa kepada Jabatan Tenaga Kerja Semenanjung Malaysia, Sabah dan Sarawak untuk menjalankan penguatkuasaan dan penyiasatan berhubung pelaksanaan gaji minimum itu.

Sementara itu, penganalisis ekonomi daripada Putra Business School Prof Madya Dr Ahmed Razman Abdul Latiff berkata pelaksanaan kadar baharu gaji minimum tersebut wajar diutamakan kepada syarikat yang beroperasi di bandar-bandar besar yang sinonim dengan kos sara hidup tinggi.

Ini bagi mengimbangi kadar gaji dan kos sara hidup pekerja memandangkan garis kemiskinan nasional bagi sebuah isi rumah ialah pada RM2,208, katanya.

“Untuk satu keluarga, jika seorang sahaja yang bekerja dengan pendapatan RM1,500, mereka masih lagi berada di bawah garis kemiskinan, dan kita kena akui mereka yang bekerja di bandar serta menerima upah di bawah jumlah itu (RM1,500) adalah sangat tidak relevan,” jelasnya.

Sekalipun perbezaan sebanyak RM300 di antara kadar lama dan kadar baharu itu tidak begitu besar khususnya untuk golongan B40 di bandar, jumlah berkenaan masih mampu meningkatkan kuasa beli mereka, ujar beliau.

Pandemik COVID-19 memberi impak besar kepada pendapatan isi rumah dan dilaporkan kadar kemiskinan meningkat kepada 8.4 peratus pada 2020 berbanding 5.6 peratus pada tahun sebelumnya.

Justeru, kadar baharu gaji minimum itu adalah komitmen kerajaan untuk membantu mengimbangi kos sara hidup dan pendapatan golongan B40 khususnya di bandar, selaras dengan konsep Keluarga Malaysia.

Sebaliknya beliau mahu kerajaan mendahulukan penguatkuasaan dasar itu kepada sektor atau syarikat besar yang tidak terjejas teruk akibat Perintah Kawalan Pergerakan (PKP).

“Apabila diumumkan pelaksanaan gaji minimum sebanyak RM1,500 sebulan, kita melihat ia merupakan satu langkah penambahbaikan daripada pihak kerajaan, namun pelaksanaannya tidak boleh pukul rata.

“Apabila ia dikuatkuasakan dahulu kepada syarikat besar dan GLC, ia seharusnya tertakluk kepada syarikat yang mempunyai keupayaan sumber kewangan dan tidak terjejas teruk operasinya kesan daripada pandemik,”saran beliau.

Meninjau pandangan usahawan, Pengurus MHP Enterprise Musleha Zainuddin memohon kerajaan tidak menguatkuasakan kadar baharu gaji minimum itu kepada perusahaan kecil dan sederhana (PKS).

“Misalnya syarikat yang terlibat dalam produk berasaskan makanan seperti kami, memang sukar hendak tetapkan gaji minimum memandangkan ada masa keuntungan kami dapat lebih dan ada masa sekadar cukup makan sahaja.

“Semasa PKP, memang perniagaan merudum sedikit dan baru sekarang kami berganjak ke arah pemulihan operasi dan keuntungan kami juga bergantung pada musim. Malah saya sebagai pengurus ada masa terpaksa berkorban potong gaji (sendiri) supaya dapat bayar gaji pekerja,” katanya yang mengendalikan perniagaan Bahulu Masri di Sekinchan, Selangor.

Musleha yang menguruskan perniagaan milik keluarga sejak 1992  itu, berkata pada masa ini syarikatnya mempunyai 15 pekerja dengan purata gaji bulanan antara RM900 dan RM3,000.

Pelaksanaan  kadar baharu gaji minimum itu diumumkan oleh  Perdana Menteri Datuk Seri Ismail Sabri Yaakob pada 19 Mac lepas semasa menggulung perbahasan Perhimpunan Agung UMNO 2021.

Menurut Ismail Sabri, dasar itu yang berkuat kuasa pada 1 Mei tahun ini akan terlebih dahulu membabitkan syarikat besar dan syarikat berkaitan kerajaan (GLC).

Kali terakhir kadar gaji minimum dinaikkan ialah  pada 1 Feb 2020 dengan kenaikan sebanyak RM100 iaitu  daripada RM1,100 ke RM1,200 sebulan.


Operasi kaunter LHDN ditutup 30 minit lebih awal sepanjang Ramadan

KUALA LUMPUR 13 April. – Lembaga Hasil Dalam Negeri (LHDN) akan menutup operasi harian semua kaunter perkhidmatannya 30 minit lebih awal sepanjang Ramadan ini.

LHDN dalam kenyataan hari ini memaklumkan kaunter perkhidmatannya di semua negeri kecuali Johor, Kedah, Terengganu, Kelantan, Sabah dan Labuan akan beroperasi bermula 8 pagi hingga 4.30 petang pada Isnin hingga Jumaat.

Bagi Johor, Kedah, Terengganu dan Kelantan, kaunter akan beroperasi bermula 8 pagi hingga 4.30 petang pada Ahad hingga Rabu manakala pada Khamis bermula 8 pagi hingga 3 petang.

Selain itu, waktu perkhidmatan Hasil Care Line (HCL) akan bermula pada 9 pagi hingga 4.30 petang pada setiap Isnin hingga Jumaat.

LHDN menyaran pelanggan melakukan urusan berkaitan percukaian secara dalam talian bagi memastikan risiko penularan wabak COVID-19 dapat dikurangkan manakala bagi urusan segera dan memerlukan perkhidmatan bersemuka, pelanggan boleh hadir ke premis LHDN.

“Pelanggan dinasihatkan agar sentiasa mematuhi Prosedur Operasi Standard (SOP) pencegahan COVID-19 yang telah ditetapkan Kementerian Kesihatan (KKM) dan Majlis Keselamatan Negara (MKN).

“Sekiranya mempunyai sebarang pertanyaan atau maklum balas, LHDN boleh dihubungi melalui Hasil Care Line di talian 03-8911 1000 atau 603-89111100 (luar negara), HASiL Live Chat dan borang maklum balas di pautan pantas https://maklumbalaspelanggan.hasil.gov.my/MaklumBalas/ms-my/,” menurut kenyataan itu.


Peserta halal Malaysia harus rebut peluang perniagaan di Belanda

KUALA LUMPUR, 26 Mei – Peserta halal Malaysia harus merebut peluang perniagaan di Belanda yang menyaksikan sektor halalnya berkembang pesat, kata Pesuruhjaya Perdagangan Perbadanan Pembangunan Perdagangan Luar Malaysia (MATRADE)  Emeliana Zainol.

Beliau seterusnya menggalakkan agar syarikat-syarikat halal Malaysia untuk menumpukan pada trend baharu muncul di Eropah seperti makanan berfungsi, kategori makanan seperti bebas gluten, bebas gula atau bebas laktosa, makanan vegan atau vegetarian, makanan berasaskan tumbuhan dan makanan mampan.

“Selain itu, gaya fesyen yang sederhana juga menunjukkan potensi besar dalam kalangan belia Islam di Eropah,” katanya dalam satu kenyataan hari ini.

Emeliana berkata Belanda — dikenali sebagai pintu masuk ke pasaran Eropah– adalah batu loncatan yang sempurna untuk mengakses negara Eropah yang lain, dengan saiz pasaran 500 juta pengguna.

Sementara itu, Duta Besar Malaysia ke Belanda Datuk Nadzirah Osman berkata industri halal di Eropah telah berkembang dengan pesat terutama dalam sektor makanan.

“Kita boleh melihat banyak produk halal yang terdapat di rak pasar raya dan ini menunjukkan minat yang kian meningkat dalam kalangan pengguna di Belanda terhadap produk halal.

MATRADE, melalui pejabatnya di Rotterdam — bahagian komersial Kedutaan Malaysia di Belanda —  telah menganjurkan sesi rangkaian dengan peserta industri halal Belanda pada 25 Mei 2022, di Hague.

Negara itu juga merupakan destinasi eksport terbesar Malaysia di Eropah tahun lepas, dengan eksport bernilai RM31.18 bilion — meningkat 32.7 peratus daripada tahun sebelumnya.


Kerajaan peruntuk lebih RM100 juta naik taraf SWASLA

PELABUHAN KLANG 8 Jun – Kerajaan memperuntukkan lebih RM100 juta untuk menaik taraf Sistem Pengawasan Laut Malaysia (SWASLA) kelolaan Agensi Penguatkuasaan Maritim Malaysia (APMM), untuk mengekang kemasukan pendatang tanpa izin, melalui perairan negara serta risiko ancaman COVID-19 yang dibawa mereka.

Menteri Dalam Negeri Datuk Seri Hamzah Zainudin berkata, SWASLA merupakan sistem rangkaian radar 24 jam, yang digunakan bagi mengawasi dan mengesan semua jenis pergerakan bot atau kapal, yang mencurigakan di perairan negara.

“Antara strategi utama kerajaan dalam memerangi COVID-19 adalah, dengan memastikan tiada kemasukan warga asing secara haram ke dalam negara, yang boleh membawa jangkitan COVID-19 kepada rakyat Malaysia.

“Rancangan ini (naik taraf) telah pun bermula tiga tahun yang lepas, dan akhirnya kerajaan telah bersetuju untuk memberikan peruntukan untuk kita menambah baik SWASLA yang ada, dan memperbaiki sekiranya ada kelemahan ataupun kerosakan terhadap SWASLA yang ada hari ini,” katanya dalam sidang media selepas lawatan kerja ke ‘Area Control Centre’ SWASLA, di sini hari ini.

Hamzah berkata, projek menambah baik SWASLA ini akan dapat dimulakan dalam tempoh satu atau dua bulan ini dengan berdasarkan kepada tender yang dikeluarkan baru-baru ini mendapati APMM memerlukan peruntukan tambahan untuknya.

Beliau berkata, APMM adalah satu daripada agensi terlibat dalam operasi bersepadu Op Benteng, telah berjaya mengesan 443 pergerakan mencurigakan melalui sistem radar SWASLA, sejak operasi itu dilaksanakan bermula Mei 2020 sehingga Mei tahun ini.

“Daripada 443 sasaran curiga tersebut, sebanyak 372 kontak telah berjaya diambil tindakan melalui pemeriksaan, penahanan, pengusiran, amaran dan komunikasi. Hasil daripada itu, sebanyak 40 tangkapan dan pendakwaan telah dilaksanakan,” katanya.


Arab Saudi anjur persidangan antarabangsa perkhidmatan haji, umrah

KUALA LUMPUR, 22 Mac – Arab Saudi pada Isnin melancarkan persidangan dan pameran antarabangsa yang bertujuan mengumpul cadangan untuk memperkasa perkhidmatan Haji dan Umrah selari dengan Wawasan 2030 negara itu.

Dalam satu kenyataan dikeluarkan kepada Bernama hari ini, Kedutaan Arab Saudi di Kuala Lumpur memaklumkan acara tiga hari bertemakan “Transformasi Ke Arah Inovasi,” itu dilancarkan Penasihat Penjaga Dua Masjid Suci dan Gabenor wilayah Mekah, Putera Khalid Al -Faisal.

Dianjurkan Kementerian Haji dan Umrah dengan kerjasama Program Doyof Al Rahman (Tetamu Allah), persidangan yang diadakan di Jeddah Superdome itu dihadiri menteri dari lebih 20 negara.

Menteri Haji dan Umrah Arab Saudi Dr Tawfiq Fawzan Al-Rabiah dalam ucapannya berkata Doyof Al Rahman merupakan satu daripada tonggak Wawasan 2030 Arab Saudi untuk memperkukuh lagi perkhidmatan Haji dan Umrah.

“Semua sasaran itu bertujuan merealisasikan satu matlamat yang sentiasa menjadi kepentingan utama kepimpinan kami, iaitu memastikan jemaah haji dan umrah menyempurnakan lawatan dan ibadah mereka dengan mudah, selesa dan tenang,” katanya.

COVID-19 memberi impak besar kepada Haji dan Umrah, terutamanya dari segi kapasiti serta akses dan Arab Saudi telah membangunkan aplikasi mudah alih yang boleh digunakan semasa melakukan ibadah itu, katanya.

Pada acara itu, beliau turut mengumumkan pelancaran Cabaran Haji dan Umrah bertujuan menarik usahawan, mengumpul idea kreatif dan melaksanakannya bagi memastikan jemaah haji dapat menikmati pengalaman yang lebih baik.- BERNAMA


Suami digalak taja suri rumah SKSSR – PERKESO

AYER KEROH 11 Mac – Malaysia merupakan negara pertama di rantau Asia Tenggara memperkenal skim perlindungan untuk suri rumah menerusi Skim Keselamatan Sosial Suri Rumah (SKSSR).

Ketua Eksekutif Pertubuhan Keselamatan Sosial (PERKESO) Datuk Seri Dr Mohammed Azman Aziz Mohammed berkata, skim yang baharu tiga bulan diperkenalkan itu boleh dicarum dengan hanya RM120 setahun.

“Keunikan skim ini adalah untuk semua golongan wanita di bawah umur 55 tahun dan suami boleh mencarum untuk suri hati masing-masing agar dilindungi sewaktu menguruskan rumah tangga.

Beliau berkata demikian ketika berucap pada Karnival Kerjaya MyFutureJobs Melaka Careertrans dan Skim Keselamatan Sosial Suri Rumah 2023 di Pusat Dagangan Antarabangsa Melaka (MITC), di sini hari ini.

Hadir sama, Exco Perpaduan, Penerangan, Sumber Manusia dan Hal Ehwal Pengguna negeri, Ngwe Hee Sem dan Ahli Dewan Undangan Negeri (Adun) Klebang, Datuk Lim Ban Hong.

Dalam pada itu, beliau turut memaklumkan PERKESO akan melaksanakan beberapa inisiatif lain seperti Geran Suri Rumah Miskin menerusi SKSSR, Padanan Caruman Pekerja Sendiri, Program Saringan Kesihatan PERKESO Pasca COVID 19 dan Perlindungan Tambahan Menerusi Program Lindung+.

“Bagi inisiatif pemerkasaan pasaran buruh pula, kerajaan telah mencadangkan inisiatif Belanjawan 2023 di bawah PERKESO seperti Program Transisi Pekerjaan Untuk Perantisan Pendidikan Latihan Teknikal dan Vokasional (TVET), Lepasan Sekolah, Program Bina Kerjaya, Perlanjutan Insentif Penggajian Pekerja Bersasar, Elaun Mobiliti dan Pembangunan Pusat Satelit MYFutureJobs di Pusat Transformasi Bandar (UTC) seluruh negara,” katanya.


Syarikat Hong Kong minat bina taman tema tentera di Melaka

BANDAR MELAKA 22 Disember – Sebuah syarikat dari Hong Kong berminat untuk melabur dalam bidang pelancongan dengan cadangan membina sebuah taman tema berkonsepkan ketenteraan di Melaka.

Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh berkata, wakil syarikat itu pada pertemuan semalam memohon Kerajaan Negeri mempertimbangkan cadangan untuk membina taman tema itu di Klebang.

Bagaimanapun ujarnya, belum ada sebarang keputusan lanjut dibuat setakat ini berikutan kertas cadangan yang diterima itu perlu dinilai dan dipanjangkan kepada pihak Unit Perancang Ekonomi Negeri (UPEN) bagi membuat penilaian lanjut bersama beberapa agensi terlibat.

“Tetapi ini saya kira sebagai satu nilai tambah kepada industri pelancongan Melaka kerana jika ia beroperasi di negeri ini ia merupakan satu tarikan baharu yang ada di nusantara ini.

“Lokasinya akan dimajukan di atas tanah milik Perbadanan Muzium Melaka (Perzim) dengan nilai pelaburan sebanyak RM200 juta akan dimajukan di Klebang,” katanya.

Beliau berkata demikian pada sidang media selepas menyempurnakan Majlis Ramah Mesra dan High Tea bersama Penggiat Industri Korporat, Perhotelan dan Media Negeri Melaka diadakan di sebuah hotel di Jalan Hang Tuah, di sini, hari ini.

Mengulas lanjut, Ab. Rauf berkata, mengikut perancangan, taman tema itu dilengkapi dengan pelbagai aktiviti untuk dewasa dan kanak-kanak, selain turut menempatkan sebuah muzium ketenteraan dan pertunjukan kenderaan-kenderaan ketenteraan lama sebagai daya penarik.


Lebih 20 tahun berdepan banjir, PPS jadi rumah kedua Mek Yam

PASIR MAS, 19 Dis – “Lebih 20 tahun saya berdepan dengan banjir dan setiap kali banjir saya telah bersedia untuk berpindah ke pusat pemindahan sementara (PPS) di jajahan ini,” kata Mek Yam Hamad, 80, seorang daripada mangsa banjir yang ditempatkan di PPS Sekolah Kebangsaan (SK) Tok Deh, Rantau Panjang di sini sejak dua hari lepas.

Warga emas dari Kampung Bendang Perol, Tok Deh dekat Rantau Panjang itu berkata situasi itu sudah menjadi lumrah bagi beliau serta enam keluarganya yang lain kerana penempatan yang mereka diami berada di kawasan rendah.

Katanya, pengalaman itu menyebabkan beliau mengambil inisiatif membuat persiapan awal pada akhir Oktober lepas sebagai persediaan menghadapi musim tengkujuh yang sudah menjadi kebiasaan akan melanda negeri ini.

“Kediaman saya mudah dinaiki air kerana berada di kawasan rendah selain ia turut menjadi laluan air yang melimpah berpunca daripada hujan lebat,” katanya ketika ditemui di PPS itu semalam.

Mengulas lanjut, ibu tunggal itu berkata sejak Jumaat lepas, beliau serta anak dan cucu terpaksa berpindah ke PPS tersebut selepas penempatan mereka dinaiki air sehingga mencecah hampir 0.8 meter (m) hingga 1.5 m.

“Kami berpindah sekitar 12 tengah malam menggunakan perahu yang diberikan penghulu kampung untuk kegunaan kami sekeluarga sejak lebih 10 tahun lepas memandangkan penempatan kami sering dilanda banjir.

“Cucu saya, Muhammad Shahmi Abdul Majid, 17, membantu mengemudi perahu untuk memindahkan kami semua dengan terpaksa mengharungi air banjir hampir 800 meter untuk sampai ke PPS dengan berulang-alik mengambil ahli keluarga yang lain sebanyak enam kali,” katanya.

Mek Yam berkata kebiasaannya, penempatan mereka berisiko untuk berdepan dengan ‘banjir termenung’ kerana air sukar untuk surut dan akan bertakung dalam tempoh yang agak lama.

“Walaupun agak letih kerana sering berpindah ke PPS apabila banjir berlaku, itulah antara pengalaman yang dilalui saya sepanjang hidup ini,” katanya.- BERNAMA


Tindakan tegas jika tipu sijil vaksinasi

BAGAN SERAI 11 Ogos – Kementerian Kesihatan (KKM) akan mengambil tindakan tegas terhadap mana-mana pihak yang cuba memalsukan sijil digital vaksinasi dalam aplikasi MySejahtera.

Timbalan Menteri Kesihatan Datuk Dr Noor Azmi Ghazali berkata, perbuatan penipuan tersebut dipandang serius bahagian penguatkuasaan KKM dan pihak berkuasa lain, yang pastinya akan bertindak bagi membendung perbuatan tidak bermoral itu.

“Menipu adalah perbuatan yang keji dan sepatutnya kita kena jujur dalam urusan sebab itulah timbul macam-macam penipuan termasuk penipuan sijil digital MySejahtera yang dicetak.

“Kita akan siasat. Pastinya bahagian penguatkuasaan KKM akan lebih berhati-hati dalam memastikan dan memeriksa ketulenan sijil vaksinasi,” katanya dalam sidang media selepas melawat pusat vaksinasi untuk warga pendidik di Sekolah Menengah Kebangsaan (SMK) Abu Bakar Al-Baqir, di sini semalam.

Beliau berkata demikian sebagai mengulas kenyataan Ketua Polis Kelantan Datuk Shafien Mamat yang mengingatkan orang ramai supaya tidak menyalahgunakan kelonggaran syarat prosedur operasi standard (SOP) rentas negeri dan daerah seperti mengemukakan sijil vaksin yang palsu.

Menurutnya, isu penipuan berkaitan sijil vaksinasi ini akan dibawa dalam mesyuarat khas KKM dalam masa terdekat bagi membincangkan kaedah bersesuaian dalam mengelakkan ia berlaku sewenang-wenangnya dan berleluasa di seluruh negara.

Sementara itu, ditanya mengenai dakwaan kekurangan penerima vaksin di Perak, Dr Noor Azmi menafikan dakwaan itu kerana setakat 8 Ogos, sebanyak 34.4 peratus telah menerima suntikan dos pertama membabitkan 864,249 orang dan 21.9 peratus iaitu 549,262 orang pula telah mendapat dos kedua.

Beliau berkata untuk daerah Kerian sahaja seramai 57,841 orang (29.8 peratus) disuntik dos pertama dan 40,716 orang (21.0 peratus) bagi dos kedua.

Dilapor, Perak antara beberapa negeri yang agak perlahan dalam proses vaksinasi walaupun bekalan vaksin telah diterima dalam kuantiti yang banyak sebelum ini.

Terdahulu, pada majlis itu, seramai 1,500 guru, pekerja sokongan, penguasaha kantin dan pemandu bas menerima suntikan vaksin sebagai persediaan sebelum sesi persekolahan yang akan dibuka secara berperingkat September ini.

“Suntikan untuk guru dan warga sekolah sangat penting bagi mengelakkan risiko penularan pandemik COVID-19 kepada anak-anak yang akan kembali ke sekolah. Ketika ini anak-anak tidak diberikan vaksin, kita hanya bagi vaksin kepada pelajar berumur 18 tahun ke atas yang akan menduduki peperiksaan,” katanya.

Kementerian Pendidikan (KPM) dalam satu kenyataan pada 17 Julai lepas memaklumkan sekolah akan dibuka secara berperingkat untuk Pengajaran dan Pembelajaran (PdP) bersemuka mulai 1 September depan.


Zii Jia tidak ambil vaksin kerana demam

KUALA LUMPUR 13 April. – Juara All England 2021, Lee Zii Jia terlepas suntikan vaksin COVID-19 yang diberikan kepada kumpulan pertama atlet di Pusat Pemberian Vaksin (PPV) Dewan Kompleks Sukan Desa Tasik, Cheras, hari ini kerana demam.

Ketua jurulatih perseorangan lelaki negara, Hendrawan berkata pemain berusia 23 tahun itu mengalami demam sejak dua hari lalu, mungkin disebabkan kepenatan selepas menyertai banyak acara dan majlis sejak menjuarai kejohanan badminton berprestij itu bulan lalu.

“Semalam kita dah periksa dengan doktor Institut Sukan Negara (ISN), memang (Zii Jia) tak dapat terima vaksin hari ini. Demam biasa, keputusan swab test negatif dan juga telah buat pemeriksaan darah kerana disyaki denggi.

“Persiapannya tidak terjejas, mungkin penat atau kurang rehat kerana beberapa hari sejak pulang dari All England telah menyertai banyak acara (majlis). Kita harap tak ada apa-apa,” katanya ketika ditemui Bernama pada Program Imunisasi COVID-19 Kebangsaan, Kementerian Belia dan Sukan (KBS), hari ini.

Mengulas lanjut, Hendrawan berkata pihak Majlis Sukan Negara (MSN) akan membuat penjadualan semula untuk Zii Jia mendapatkan vaksinasi dalam masa terdekat.

Hendarawan juga mengakui bahawa keadaan Zii Jia belum kembali ke prestasi asalnya sejak pulang dari Birmingham pada 23 Mac lalu berikutan perlu menjalani kuarantin selama seminggu dan hanya dapat menjalani latihan separuh hari kerana terlibat dengan pelbagai majlis.

Bagaimanapun, beliau berkata fasa “bulan madu” sudah tamat dan latihan penuh akan bermula pada minggu ini untuk mempersiapkan pemain nombor lapan dunia itu menyertai Terbuka India bermula dari 11 hingga 16 Mei, diikuti Terbuka Malaysia (25 hingga 30 Mei) dan Terbuka Singapura (1 hingga 6 Jun) sebagai persediaan ke Sukan Olimpik Tokyo pada Julai depan.

Berkongsi pengalaman menerima vaksin, Hendrawan kini lebih yakin dengan keselamatan pemain dan dirinya yang perlu banyak menyertai kejohanan di luar negara, termasuk kejohanan menawarkan mata kelayakan ke Olimpik.

“Saya gembira dapat vaksin dan secara keseluruhannya proses berjalan lancar. Ini salah satu perlindungan buat pasukan, harap dengan vaksin ini kita lebih selamat hadapi persiapan ke Tokyo,” katanya.

Kumpulan pertama seramai 264 atlet dan pegawai yang layak atau terlibat dengan Sukan Olimpik yang dijadual bermula 23 Julai hingga 8 Ogos dan Sukan Paralimpik bermula 24 Ogos hingga 5 September, menerima suntikan dos pertama vaksin Pfizer-BioNTech hari ini.


Mohd Rashid mohon maaf video tular kenduri durian, serah siasatan kepada polis

BATU PAHAT 30 Jun – Ahli Parlimen Batu Pahat yang juga Timbalan Yang Dipertua Dewan Rakyat, Datuk Mohd. Rashid Hasnon hari ini mengakui beliau hadir ‘kenduri durian’ di sebuah dusun di daerah ini, baru-baru ini.

“Untuk makluman, sememangnya sejak Perintah Kawalan Pergerakan (PKP) yang pertama sehingga kini, saya sering menerima aduan daripada pekebun kecil termasuk pengusaha sayur dan buah-buahan yang mengalami kesukaran menjual hasil tanaman mereka berikutan jualan yang merosot.

“Setelah meneliti, salah satu video yang tular semalam merupakan lawatan saya ke kebun durian kampung yang diusahakan masyarakat setempat yang mana turut terkesan berikutan PKP ini.

“Kebetulan ketika itu terdapat lawatan kerja YBM Zuraidah Kamaruddin ke Batu Pahat. Oleh itu, kami menghadiahkan durian kepada rombongan menteri untuk dibawa pulang,” katanya dalam kenyataan hari ini.

Menurut Rashid, beliau kemudiannya dibawa ke kebun oleh seorang pengusaha pada sebelah petang bagi mendengar permasalahan yang dihadapi dan berbincang lanjut.

“Setibanya di kebun, pengusaha kebun durian itu menghidangkannya kepada kami. Saya menjamah sedikit durian sambil berbincang dengan pengusaha kebun mengenai langkah-langkah bantuan yang boleh dihulurkan.

“Saya memohon maaf atas kekhilafan ini dan menyerahkan siasatan lanjut dan berjanji untuk memberikan kerjasama kepada pihak PDRM,” katanya menambah beliau terus meninggalkan program awal kerana perlu pulang ke Kuala Lumpur.

Semalam, Ketua Polis Daerah Batu Pahat, Asisten Komisioner Ismail Dollah dilapor berkata, pihaknya akan memanggil Mohd. Rashid dan mereka yang terbabit untuk membantu siasatan mengikut Peraturan 18 (1) Peraturan-peraturan Pencegahan dan Pengawalan Penyakit Berjangkit 2021.

Katanya IPD Batu Pahat mengesan satu rakaman video tular di laman sosial memaparkan wakil rakyat itu sedang menikmati durian di sebuah kebun di daerah itu.


Ahmad Nazim dilantik sebagai ketua eksekutif LTAT yang baharu

KUALA LUMPUR 14 Jun – Lembaga Tabung Angkatan Tentera (LTAT) hari ini mengumumkan pelantikan Datuk Ahmad Nazim Abdul Rahman sebagai Ketua Eksekutif baharunya, berkuat kuasa esok.

Pengerusi LTAT Jeneral (B) Tan Sri Dr Mohd. Zahidi Zainuddin dalam kenyataan hari ini berkata Ahmad Nazim mempunyai pengalaman luas di dalam sektor korporat dan pelaburan di beberapa pusat kewangan terkemuka dunia.

“Ahmad Nazim memainkan peranan penting menerajui inisiatif transformasi serta memacu hala tuju LTAT sebagai sebuah dana persaraan yang mampan dan berdaya saing yang akan membawa perspektif baru bagi menjayakan pelaksanaan strategi transformasi LTAT, ” katanya.

Datuk Ahmad Nazim mengambil alih teraju LTAT daripada Datuk Seri Amrin Awaluddin yang meletakkan jawatan pada 30 April lepas selepas dilantik sebagai Pengarah Urusan Kumpulan dan Ketua Pegawai Eksekutif Lembaga Tabung Haji yang baharu.

“Sebelum berkhidmat dengan LTAT, beliau bertugas sebagai Pengarah Urusan bagi rantau Asia Tenggara bersama firma pelaburan dan penasihat, Allied Investment Partners yang beroperasi di Singapura dan Emiriyah Arab Bersatu,” menurut kenyataan itu.

Datuk Ahmad Nazim yang juga aktif dalam penulisan sebagai kolumnis akhbar The Edge Malaysia, dengan banyak menyuarakan pandangan tentang hal ehwal ekonomi dan kaitannya masyarakat.


DUN Asahan: Periksa pendawaian elektrik kediaman berusia lebih 20 tahun

ASAHAN 8 Oktober – Pemilik kediaman yang berusia lebih 20 tahun dinasihatkan supaya memeriksa sistem pendawaian elektrik bagi mengelakkan risiko berlaku litar pintas.

Ahli Dewan Undangan Negeri (Adun) Asahan, Fairul Nizam Roslan berkata, saranan itu perlu diberikan perhatian khusus kepada pemilik kediaman sudah berusia di luar bandar.

Katanya, kejadian litar pintas penyebab kebakaran hingga mengakibatkan ramai kehilangan tempat berteduh dan mengalami kerugian harta benda yang dilaporkan sebelum ini wajar dijadikan ikhtibar.

“Seperti warga emas menerima kunci rumah baharu hari ini, kediaman lama mereka yang berusia 49 tahun terbakar dipercayai akibat litar pintas.

“Namun syukur kerana mereka berdua sempat menyelamatkan diri. Kerapkan memeriksa pendawaian elektrik rumah supaya kejadian tidak diingini boleh dielakkan,” katanya selepas menyerahkan kunci kediaman baharu kepada Ali Md Som, 84, dan Hamidah Ithnin, 79, di Batu 21 3/4, Kampung Bukit Senggeh, di sini, hari ini.


Cari penyelesaian kesesakan di bulatan Dataran Klebang

KLEBANG 8 Februari – Reka bentuk bulatan dan jumlah kenderaan antara perkara yang diambil kira dalam usaha menyelesaikan masalah kesesakan di bulatan Dataran Klebang, melalui Jalan Klebang Besar/Klebang Kecil menghala ke persimpangan lampu isyarat Batang Tiga, di sini.

Ahli Dewan Undangan Negeri (Adun) Klebang, Datuk Lim Ban Hong Berkata, Jabatan Kerja Raya (JKR) dan Majlis Bandaraya Melaka Bersejarah (MBMB) juga akan melakukan mesyuarat pelarasan memandangkan laluan itu adalah Jalan Persekutuan.

Ban Hong berkata, perkara itu perlu diselesaikan segera kerana membabitkan kepentingan banyak pihak dan bukan setakat penduduk tinggal sepanjang laluan berkenaan.

“Jadi hari ini saya bersama JKR dan MBMB turun padang meninjau reka bentuk bulatan sedia ada dan jumlah lalu lintas untuk mencari jalan penyelesaian bagi tujuan penyuraian trafik.

“Sebagai Adun saya bersama Kerajaan Negeri akan membuat permohonan kepada Kerajaan Persekutuan terutamanya Kementerian Kerja Raya (KKR) dan berharap agar masalah ini diberi keutamaan, sekali gus kerja penyuraian trafik dapat dilaksanakan,” katanya.

Menurutnya laluan itu adalah penghubung kepada kawasan Tanjung Kling dan Sungai Udang, malah menjadi pilihan utama pengguna jalan raya untuk ke Bandaraya Melaka.

“Kesesakan lalu lintas di laluan ini bukan sahaja berlaku pada waktu pagi dan petang, ia semakin serius setiap kali cuti umum. Laluan ini termasuk di persimpangan Batang Tiga akan sesak.

“Susulan daripada ini, penduduk setempat juga terkesan terutama mereka yang tinggal di taman perumahan berhampiran, begitu juga peniaga. Jadi penyelesaian perlu dilakukan,” katanya.


Aktiviti curi kabel elektrik di Putrajaya tumpas dengan penangkapan empat lelaki

PUTRAJAYA, 18 Mei – Aktiviti mencuri kabel bumi tembaga di pusat membeli-belah Alamanda di sini berjaya ditumpaskan dengan penahanan empat lelaki tempatan termasuk bekas pengawal keselamatan premis tersebut.

Ketua Polis Daerah Putrajaya ACP A. Asmadi Abdul Aziz berkata tiga individu dikesan melakukan kegiatan itu di aras satu pusat beli-belah itu pada 10 Mei lepas sekitar pukul 9 pagi berdasarkan rakaman kamera litar tertutup (CCTV) dan seorang daripadanya dipercayai bekas pengawal keselamatan terbabit.

“Polis menahan tiga lelaki tersebut di tiga lokasi berbeza di Dengkil, Sepang pada 12 dan 13 Mei lepas dan siasatan mendapati ketiga-tiga individu itu adalah kawan dan menggunakan kereta sewa bagi aktiviti mencuri kabel,” katanya pada sidang media di sini hari ini.

Beliau berkata tangkapan itu membawa kepada penahanan seorang lagi individu yang merupakan anak kepada pemilik kedai lusuh di Taman Putra Perdana, Sepang, disyaki pembeli tembaga berkenaan.

Menurutnya, dua daripada mereka telah dihadapkan ke Mahkamah Majistret Putrajaya mengikut Seksyen 379 dan Seksyen 414 Kanun Keseksaan manakala dua lagi dijadikan saksi pendakwaan.

“Aktiviti sedemikian harus dibanteras sebelum ia meluas ke bangunan kerajaan dan kawasan perumahan yang akan menganggu sistem komunikasi dan bekalan elektrik di Putrajaya,” katanya.


Bas Singgah-singgah Melaka dilancarkan pertengahan April

Pengerusi Jawatankuasa Kerja Raya, Pengangkutan, Kemudahan Awam dan Infrastruktur negeri, Datuk Roslan Ahmad berkata, buat permulaan empat bas elektrik yang dilengkapi rangkaian jalur lebar tanpa wayar (WIFI) akan diperkenalkan.

Bas berkenaan jelasnya bermula di Melaka Sentral dan melalui enam hentian khas yang dikenal pasti iaitu di Zoo Melaka, Bangunan Stadhuys, Muzium Samudera, Menara Taming Sari, Muzium Kapal Selam dan Dataran Klebang.

“Tujuan lawatan ini untuk mengenal pasti hentian-hentian khas yang ditetapkan. Difahamkan setiap hentian bas ini akan dinaik taraf mengikut kesesuaian dan keperluan Bas Singgah-singgah.

“Setiap hentian dipilih ini sememangnya bertepatan kerana ia antara kawasan tumpuan pelancong di negeri ini,” katanya kepada Melaka Hari Ini selepas lawatan tapak hentian bas di sini, hari ini.

“Sekiranya sambutan menggalakkan daripada pelancong, tidak mustahil kita akan tambah bas ini dan buka laluannya ke kawasan pelancongan luar bandar pula,” ujarnya.

Roslan berkata, pengenalan bas berkenaan bukan sahaja untuk merancakkan lagi sektor pelancongan negeri pasca pandemik COVID-19, bahkan bagi mengurangkan kesesakan di bandar terutama pada hujung minggu dengan kehadiran ramai pelancong.


Muhyiddin ucap tahniah kepada Pandelela raih pingat emas di kejohanan dunia

KUALA LUMPUR 6 Mei. – Perdana Menteri Tan Sri Muhyiddin Yassin mengucapkan tahniah kepada ratu terjun negara Pandelela Rinong yang meraih pingat emas acara 10 meter (m) platform individu wanita pada kejohanan terjun Piala Dunia FINA 2021 di Jepun, semalam.

Muhyiddin menerusi ucapan yang dimuat naik di laman Facebook rasmi beliau berkata, keringat dan komitmen Pandelela telah memastikan Jalur Gemilang terus berkibar megah di persada dunia.

Atlet berusia 28 tahun itu mempamerkan terjunan bertenaga dan meyakinkan untuk mengungguli final yang berlangsung di Pusat Akuatik Tokyo, Jepun dengan mengumpul 355.70 mata selepas melengkapkan tujuh terjunan.

Kejayaan meraih pingat emas itu menjadikan Pandelela satu-satunya atlet yang menyumbang pingat buat pasukan terjun negara yang menggalas cabaran ke Piala Dunia kali ini.

Terdahulu, pada saingan separuh akhir, Pandelela menduduki tempat ketiga dengan 333.00 mata di belakang Caeli Mckay dari Kanada dengan 343.85 mata manakala Andrea Spendolini Siriex penerjun dari Britain, di tempat kedua dengan 336.00 mata.

Pandelela, Leong Mun Yee, Wendy Ng Yan Yee, Nur Dhabitah Sabri dan Cheong Jun Hoong bakal menggalas cabaran negara dalam acara terjun di temasya Sukan Olimpik Tokyo yang dijadualkan pada 23 Julai hingga 8 Ogos.


Pasukan Cantas Khas tangani gengsterisme sepanjang PRN Melaka

AYER KEROH 7 Nov – Polis akan menggerakkan 32 pasukan Cantas Khas bagi memastikan tidak berlaku unsur gengsterisme sepanjang Pilihan Raya Negeri (PRN) Melaka.

Pengarah Jabatan Siasatan Jenayah Polis, Bukit Aman, Datuk Seri Abd Jalil Hassan berkata pasukan Cantas Khas itu terdiri daripada 235 pegawai dan anggota Jabatan Siasatan Jenayah Bukit Aman dan kontinjen negeri.

“Pasukan Cantas Khas ini bertujuan serampang dua mata iaitu membantu pasukan polis Melaka dalam menentukan perjalanan semua kaedah PRN Melaka ini mengikut undang-undang yang ditetapkan.

“Kita (PDRM) akan sentiasa bersiap sedia dengan Pasukan Cantas Khas untuk cantas awal-awal jika terdapat elemen-elemen gengsterisme diketengahkan dalam pilihan raya.

“Nasihat pihak polis agar parti-parti politik yang bertanding dalam Pilihan Raya Negeri Melaka ini mematuhi undang-undang serta peraturan-peraturan yang dikeluarkan oleh Majlis Keselamatan Negara (MKN) dan Suruhanjaya Pilihan Raya (SPR) negeri.

Beliau berkata demikian dalam sidang media sempena Op PRN DUN Melaka 2021 di Ibu Pejabat Polis Kontinjen Melaka (IPK), Bukit Beruang di sini, hari ini.

“Kita sentiasa bersiap sedia dengan pasukan Cantas Khas ini dan diingatkan kepada semua pihak termasuk parti politik yang bertanding dalam PRN kali ini untuk mengikut undang-undang serta peraturan,” jelasnya.


Tidak sesuai banding negara lain untuk laksana PRU15 – KJ

Katanya sebagai Menteri Sains, Teknologi dan Inovasi, beliau telah melihat kepada data-data jangkitan COVID-19, dan sedar bahawa sekiranya diadakan PRU-15, ia akan mengundang risiko tinggi kepada sistem kesihatan awam.

Khairy turut menarik perhatian mengenai kegagalan pematuhan prosedur operasi standard (SOP) ketika Pilihan Raya Negeri Sabah tahun lepas terutama dalam kalangan ahli politik, dan menurutnya beliau berpandangan rakyat secara keseluruhan tidak ingin PRU-15 diadakan semasa pandemik.

“Sebab itu saya rasa tak sesuai membuat perbandingan (buat PRU15) dengan negara lain. Yang cakap nak PRU-15 ini pun saya selalu tengok Facebook, mereka (adalah) yang tidak memakai pelitup muka dan terus bersalaman orang ramai,” katanya ketika ditemui selepas majlis pelancaran Malaysia Grand Challenge (MGC), di sini hari ini.

UMNO sebelum ini dilaporkan akan membawa usul supaya PRU-15 dapat diadakan sebelum berakhir suku pertama 2021 bagi membolehkan mandat baharu diserahkan kepada rakyat, tertakluk kepada keadaan COVID-19, pada Perhimpunan Agung UMNO pada 31 Jan ini. – BERNAMA


Sukan Sea: Malaysia tamatkan cabaran di tempat keenam, kutip 39 pingat emas

HANOI, 23 Mei – Kontinjen negara berjaya menambah dua pingat emas pada hari ke-15 Sukan SEA ke-31 di sini semalam, sekali gus menghadiahkan keseluruhan 39 pingat emas dibawa pulang.

Dua pingat emas itu diraih dalam acara beregu campuran badminton dan Muay Thai, menyaksikan kem negara menamatkan cabaran di Hanoi dengan pungutan keseluruhan 39 emas, 45 perak dan 89 gangsa, dengan kesemua acara tamat semalam bagi memberi laluan kepada upacara penutup temasya, hari ini.

Pungutan pingat tersebut mengatasi sasaran 36 emas ditetapkan, meletakkan Malaysia di kedudukan keenam di belakang tuan rumah, Vietnam yang meraih 204 emas, 121 perak dan 115 gangsa untuk muncul juara keseluruhan.

Thailand berada di tempat kedua dengan 90 emas, 102 perak dan 134 gangsa, diikuti Indonesia 68-90-80, Filipina 50-69-101 dan Singapura di kedudukan kelima 47-46-73. – BERNAMA